url: =Zo vontawite laitual lenna Swe-tui vangkhua – 1 :: ZOMI DAILY\nZo vontawite laitual lenna Swe-tui vangkhua – 1\nposted on 19 July 2016 at 7:00 am Lomkholna: Article, Suangkhenpau\nZomite pianna gamnuam itlo-ngailo hi peuhmah lo-in nuntakna hamsatna hangin gamtuamtuam ah ih pai hi. Ih gam ih lei hong ukte’ bawlsiatna hangin zong a tung ih om hi. Ih lam kiatna leitang ih Zogamah ih innteekzo kei hi. Va-ak anne bangin ih dipkua den hi. Sweden gamah pianpih laizomte a om diam ci-in ka dawp kiaukiau leh Leilum pan U Cinno (Nang Khan Cin) tawh email tung tawnin ka kiho kha aa, Zomi Innkuan Sweden tawh kimuh nopna ka gen ciangin amau zong hong kikum uh aa, hong lemtang pah hi. Sweden gamtung Zo mite’ innpi ahi Sia Lian Do te zong na om ahih manin senpi mahmah hi. Amah ZISweden ah thuvanpi hi a, u Cinno in thuzeekpi a sem ahi hi.\n14 May 2011 ni-in amaute thusiamna leh deihsakna hangin meileng tuangin Stockholm panin mipihte’ omna Ljusdal khua ka va paitoh leh Sia Lian Do, U Cinno leh England panin hong hawhpak sia pauno (Sia Zam Heh Pau) makai-in laizom zomi khangnote in hong na dawn ngeingai uh aa, ka pianna nulepa, sanggam ulenau leh Zogamnuam a mu bangin ka kingaihsun a ka lungsim hong zenlua mahmah ahih manin, ‘Zo vontawite’ laituallenna Swe-tui vangkhua,’ ci-in ka lungsim sungah hong kilo niloh hi.\nSia Lian Do in a motor hoih mahmah maibukah hong tuangsakpah lian aa, zinmangpi muak bang lianin hong dawn ahih manin ka lungdam pha mahmah hi. Cope Topa’ jubilee khit –aa thang Zolukhu khat khu ka hih manin Khaipi in, ‘Sia aw na lukhu hong nusiat in,’ hong ci aa, ‘A hoih zaw omlai,’ ka cih leh nang-aa bek deih hong cih ciangin Sweden te’ bawllung siampa Zlanta Ibrahimovic bang ka phawk peuhmah hi. A nitak ciangin bawngsa sungkua a kizohuan ngiat tawh hong vak lian mawk uh ahih manin Zo ngeina a bawlbawl bangin ka kingaihsun hi. Kamphen kullo Ciimnuai mi 50 bang om ahih manin Sweden gam pen Zo vontawite’ laitual lenna taktak ahi hi.\nKhualzin Theihna Thugui\nMyanmar Institute of Theology (MIT) leh Stockholm School of Theology (THS) te in sangnaupangte´ thutawkna khan nading sinkhopna(joint program) khat 2010 kum beikuanin nei uh hi. Tua manin MIT ah “Peace Building: Theory and Practice” cih thulu (elective) khat sangnaupang mi 8 teelkhia-in hong sinsak uhi.Sangnaupang a ut khempeuh in siau aa, interview-aa kiteel ahi hi. Hih thu sinna tung tawnin Sweden gamah khual a kizin thei ahi hi.\nPeace Study Centre panin staff nih tawh mi 11 pha-in Revd Dr Maung Maung Yin, Vice principal, MIT, in hong makaih hi.THS panin Prof. Kjell –Åke Nordquist in tavuan hong la deuh hi. Sumlepaii tawh kisai-in Sweden International Development Agency(SIDA) in a bei khempeuh hong huh ahih manin visa fees nangawn hong kimap hi. Zomi 6 lakah Ciimnuai mi kei ka kihel kha hi. Kachin 1, Kayah 1, Kayin 1 leh Kawlte 2 hi ung.( Khen nihna pan tomlak pak)\nThai Airways (TG ) leh Theihhuai Thu\nMay 5,2011 ni-in TG 304 tawh ka zinkhia uh hi. Kawlgam ah Sweden Embassy omlo ahih manin Bangkok ah zan khat giakin Schengen visa ka siau uh aa, ngak kullo-in ka ngahpah uh hi. Schengen visa cih pen European Union sungaa kihel gam 14 pai theihna visa ahi hi.Bangkok International Airport pen theihsa ciat mah bangin nasia sim ahih manin a thu ka kan leh , ”Mid-1960 kimin Kawlgam in tua International Airport bawl theih nading a ngah linlian hinapi’n U Ne Win in nolh hi,” ci-in hong kigen hi.\n‘Pammaih tak ei! ma taw,’ ka ci bek hi. Hih Thai International Airport pen 1960 kumin Bangkok ah a kilam hi takpi aa, tu-in jet vangleng 85 tawh leitung mun tuamtuam 72 bangah khualzinte puak uh hi. 2010 kumin khualzin min awn 18 om hi, ci uh hi. YANGON-BANGKOK tai 368 bang kigamla aa, nai khat val deuh bek kileng hi.\nBANGKOK pan STOCKHOLM\n6 May, 2011 nitakin TG 960 tawh BANKOK SUVARNABHUM pan ka leng kiaukiau leuleu uh aa, nai 10 leh minute 40 bang ka lenkhit ciangun ARLANDA Airport,STOCKHOLM cidam takin ka tung uh hi. BANGKOK- YANGON- CULCATTA-LAHORE-MOSCOW khuapite kikantan deudeu-in STOCKHOLM khuapi a kitung ahi hi. Tai 5157 bang kigamla hi. Tuipi pan a sanna pi 39000’ ngenin vanleng leng aa, nai khat in tai 569 mph tawh leng hi.STOCKHOLM tun tak ciangin hong kidawn aa, na khempeuh a thak vive-in kimupah hi.\nTeologiska högskolan stockholm (THS)\nTHS ah hong giaksak uh aa, tun cil aa kipanin lecture kingaipah ngekngek hi. Kongkhak hondan, coffee dawndan, leh Swedish an nekdan ka sin uhi. Tui khempeuh dawn theih lian hipah hi. Tuilum leh tuivot deih bangbang zat hi pah hi. Muh ngeiloh theih ngeiloh vive ahih manin a nuihzakhuai tampi ka tuaktek uh a, coffee leh jurgot a dawnkhawmkha tawh, niangtui leh coffee hel a dawnkhawmkha tawh, tui salua tawh a kisilkha tawh ka om phengphang uh hi.\nAktui kang pawl in meikhusak lua ahih manin alarm hong hampah zeza hi. Ka ciah ma-un bel ka siamtekta uh aa, tun bel ahih leh mangan nekzawh ding bek in sam zawta hi. THS sang pen Tuiphum, United Methodist leh Mission Covenant Church cih pawl nam thum kipawlkhawmin a huh uh ahi hi. Hih thu pen thangah huai ka sa mahmah hi. Bek tham lo-in tua pawlpi thumte a sawt lo-in hong kigawm ding aa, United Church khat hong suak ding hi.\nLeitung Khristian Pawlte’ kipawlna tuamtuam BWA; WCC cihte ah kipawl ding uh aa, Local pawlpite in zehsak thu(ordinance) ah amau san dandan zat theih dingin lungkim tek uh hi. A ettehtak kipawlna khat hi dingin ka lamen hi. Hih bang a piantheihna pen a khangnote un na a sepkhopkhop man uh, ci uh hi.\nLecture-te zong zaknop thei mahmah aa: Theology, Human Dignity and Church Work, What does it mean to be a minority?: An International Law Perspective, Social Work and Global Realities- Human Trafficking and Diaconal Work, Friction or Freedom?: The Church and Its Conflicts, State Formation and Ethnic Identity, The Sami Council- Indigenous Rights and Political Realities, leh Being Sami, Living Sami, Believing in Sami cih thulute mun tuamtuam ah khualzin kawikawi-in ka ngai thei uh hi.\nRevd Karin Wiborn tawh Holimna\n10 May, 2011 ni-in Swedish Baptist Union-aa thuzeekpi sem Revd Karin Wiborn(Numei) tawh ka kimu uh aa, “America gam peem Swedish sangmangte in ko Zomite lungdamna thu hong hilh hi, “ ka cih leh, “ nungin zong Dr Simon (Sia Enno) in zong hong gen,” hong ci hi. Tua khitteh tu kuma kipan , “No Zomite Pasian’ thu ah hong kem dingin ko Baptist Union in pastor khat ka khan ding uh hi hong ci hi. I sanggam Khalkhate khat hih tuak hi.\nNitak lamciangin khuapi sungah ka vak kawikawi uh aa, Noble Museum, King’s Palace, Concert Hall leh City Hall-te ka va en uh hi. Noble prize a kipiak ciangin Concert Hall ah kipia aa, annek pihna City Hall ah kumpipa leh prime minister-pa makai-in neihpih uhhi. Tua khit ciangin WCC in 1968 kumin Meetingpi a neihna a nasia mahmah Cathedral ka va en uh hi. Tua biakinnpi Scandivinia gamte lakah university ham pen Uppsala university huang sungah om hi. Suang Khen Pau\nPrevious: Lampika leh Lungsimka ~ JK Kam\nNext: Gamdang zinna: England paina ~ Rev. Khup Za Go


timestamp: atn

url: =Gam leh minam khantohna dingin thusim (3) ~ Khup Lian Thang :: ZOMI DAILY\nposted on 18 August 2018 at 10:12 pm Lomkholna: Article, Khuplianthang, Politics\nCanada gam ah a neih zelzel uh kam kinialna (Munk Debate) a thupi mahmah khat om hi. Tua a ki nial ding thulu leh a thu pen tulai leitung aa dingin a thuthuk mahmah thulu khat a hi hi. Tua thu kinialna a ngai dingin a pai pen mi tul 4000kim bang pha hi. Tua mipi tul 4 te in, mipilte’ kinial ding ahi tua a thu tungah amau’ muhna leh amau’ sanzia ciat a nei khin uh ahi hi. Mipi lak ah 46% tuak bang pen sanzia a langtuak ah a ding uh ahi hi. A dang 8% khawng bek in tua thulu nih tungah dinmun nei nai lianlo uh hi. A hih hangin tua mipi tul 4 te in, hih thu kinialna tungtawnin ka sanzia ka ngaihsutna ka khel thei lel ding uh hi a ci pen 93% bang hi in, a dang 7% bek in ka khel tuan kei ding hi ci uh hi.\nCanada dan aa minam khangto, gam khangto khinsate gam khat ahih manin tua kinialna a thu ngaite khempeuh pen amau mun ciat ah mipil misiam vive a hih ding lam pen kician mahmah hi. Ahih hangin amau’ mai aa Stage tunga thu kinial te in amau sangin theizaw siamzaw ding hi cih pen bel tel mahmah uh ahih manin amau’ kinialna tungtawnin ka sanzia ka khel ding hi a ci ngam na hi mawk uh hi. Kikhel ding haksa a salo lungsim, amau’ muhna leh amau theihna sangin a thu laigil zaw a hoihzaw a pil vai zaw thumuhna leh paizia ahih nak leh sangzo uh hi.\nAma cih bek ama sanzia muhzia leh theihzia pen ci teta len teta selo, a thuthuk zaw athu taktak thupi sak zaw, tua lungsim in ki pumkhat theihna leh gam leh minam a khantohna dingin a kisam mahmah nuntak khuasak zia thusim khat na hi gige hi. A khasiat huai ah, Kawlgam mite, Zomite in tua bangin picing vaitak in amau ki theihsakna khiam in, ahoihzaw a thutak zaw thumuhzia te a sangthei pah, tua a sangtheih thu pen ama nuntakna ah kikhelna kipuahna in a zangthei pah ding mi pen na tawm mahmah citciat hi. Tua a khauh lungtang, suang lungtang hang mah in tuni ciang dong Kawlgam pen leitung ah a zawngpen a khangto lo pen ahih na kimu thei hi. A beisa tangthu te tungtawn in mihing te in a san khialhna, nuntakna ah athupi taktak lo hi napi in thupi a kisa khial thute, a thupi taktak in bangte hiam cih en dih ni.\nA Kikhel Theilo Leh A Kikhel Theite Khenkhiatna\nChristian upna ah, biakpiak zia paizia a nam tuamtuam in om hi. Christian hun masa lai pan kipan in Martin Luthur (AD 30-1500kum) hun dong pen paizia khat nuai ah om a, tua khit ciangin sanzia paizia kibang lo in pawlpi tampi in kikhen mang hi. RC te in amau’ sanzia amau zatzia mah tawh Pasian bia in, tua mah tawh sihkhit nung vangtung gam aa ding, leitung nuntak sungin nuntak khuasak zia ding cihte pen LST mah bulphuh in na kalsuan uh hi. Tua mah bangin Englican, Baptist, Pentecostal, Methodist, Seven Day Advantist, etc…cih bangin tampi in kikhen hi. Pawlpi omna kibang lo, kalsuanzia biakpiakzia ki banglo, upzia sanzia ki banglo hi.\nPawlpi mi phazah, sum leh pai neihzah leh zekzia zong ki banglo hi. Ahi hangin a ki bang khat pen a nungta Pasian bia ciat uh hi. Tua Pasian pen khatbek hi in, Ama thu laigil ahi itna, gupkhiatna, vantung gam thu zong khat bek mah ahi hi. Tua ahih manin Christian te in a biak uh Pasian a kibat sitset hangin amau sanzia, pianzia , kim leh pam a khan khiatna te zui in pawlpi tuamtuam, zatzia tuamtuam in a kikhen na hi zaw lel hi. Tua sanzia paizia te zong a hunhun in kikhel toto lai hi. Tanglaithu um masate hun, Crusade hun, Martin Luther te hun, khanlawhna hun, tu hun laitak cih bangin a ki khelkhel thei ahi hi.\nTua hun sungin pawli leh sazia paizia paulap in Christian te khak leh khat kikal ah buaina gotna lianpipi om, tua pawlpi tem ah bulphuh in innkuan beh leh phung kikhenna lian pipi piang hi. Ahih hangin tua mihing te pawl thu paizia te, sanzia te, pawlpi cihte pen Christian nuntakna aa dingin a thu laigil pen hi masa hetlo hi. A thu laigil taktak pen, a ki khel ngeilo a kip den pen Pasian leh a kammal bek hi zaw hi. Tua pen a thu laigil a thupi penpen na hizaw hi.\nTuma kum tul 3-4 hun lai in, tu lai leitung gamlim hita leh leitung gam min te khat zong na om nailo hi. A cil in mihing te pen innkuan khat veng khat khua khat cih bangin atuam ciat in teng uh in, amau’nuntakna ciat ding zongin a ki om ahi hi. Gal leh sa lauhuaina tuamtuam leh khuahun siatna cihte hangin apiang kialpi te, tui khanna te, natna satna pulnatna, haksatna tuamtam te hangin a mau munciat aa a om innkuan te thu hong ngaihsun ta uh hi. Amau teng kipawl in tua haksatna te dal khawm nawk khawm leng ki zo ding hi, cih thu theihna hong nei uh hi.\nTua pan in khat leh khat hong kigawm gal le sa te na nawkkhawm uh a, kialpi tuamtuam tui khanna leh leitung khuahun haksatna tuamtuam te nawk khawm uh hi. Tua teng kigawm to in gam neu khat, tua gamneu te kigawm in gam lian khat hong suak hi. Tua tungtawn in gam min ahih zongin minam min ahi zongin hong piang khia ahi hi. Leitung khantohna leh gam khat leh gam khat a thahat zaw, a thu nei zaw ding a ki demna, cih bang a tuamtuam te hangin leitung gamlim pen kikhel toto lel hi.\nGamte’ minte hita leh, minamte min ahi zongin gam mite gam mi hihna ahi zongin a ki khel toto ahi hi. A kip a kho a ki khello pen tua mihing te, amau ci leh sa, sisan kizopna leh a mau hihnate, a tenna leitung leh a leitang a kikhel lo bek ahi hi (tua nangawn damdam in kihel) .Tu zawh kum 30, 50, 100 teh leitung gamlim leh leitung aa om minamte pen bangciangin kikhel ding cih pen kuamah in theilo hi. Ahi hangin thu laitak aa leitung aa om mihing te suan leh khakte mah leitung ah na om lai ding cih bel kician mahmah hi.\nLeitung in tuni ciang dong aki buaipih den thulu khat ahi gam leh minam it zia (Nationalism) ah zong, bang taktak hiam a thupi a thu laigil cih pen khen theih siam ding thupi mahmah hi. Banghanghiam cih leh tua gam leh minam itna in leitung ah nopna daihna piangsak in, leitung gamte khangto sak hi. Ahih hangin tua gam leh minam itna mah paulap in leitung ah gal lianpipi pianga, thu theilo numei naupang a lomlom in cikzet huai takin ki thahna tualthahna piang ngei khin hi. Isreal mi tangthu siam Yuval Noah Harari in Facism te’ zat (Minam leh gam itna) leh a dik taktak minam khangto minam liante minam itna (Nationalism) hih bangin na teh kak hi. Khen thum in a nuai aa bangin na khen hi.\n1) A khengval minam hi in, Facism te zat hi a, “Galpi nihna hun lai in Facism (Germany/Italy/Japn) te in minam itna mah bulphuh in nei uh hi. Amau’ minam it dan pen, amau minam bek leitung ah a pilpen hi ding ahaupen hi ding, amau minam khantohna a dal a nawngkai sakte bei sak mang ding cih minam itna ahi hi. Tua amau cih gam leh minam itna pen a thupi pen in koih uh a, na innkuanpih, na pawlpi vai, leh thu dangdang vai dangdang sangin a thupi pen ah koih uh hi. Tua na gam leh minam itna hangin Jews te that in kici leh that ngam uh hi. Na pawlpi nusia in ki ci leh nusia uh hi. Mite neihsa mite neih leh lam va sut in kici le zong sem ngam uh hi. Amau leh amau akimuhna ah tua bang gam leh minam itna pen thupi sa mahmah uh in, tua bang gam leh minam itna pen amau’ biakna suah uh hi.”\n2) A hoih leh a dik minam itna ah, “A lang khat ah, khantohna taktak a tungsak ahoih gam leh minam itna pen, na muh ngeiloh na mipihte khat pen gammi khat minam khat na hihna tawh na itna ahi hi. Na minam leh gam itna hangin na gam leh na mipihte’ phattuamna leh nop tuamna dingin na hoih na manpha na sepsakloh phamawh hi ci-in um in, tua tungtawn in na sepkhiatna in gam leh minam na itna taktak ahi hi. Gethn; Switzerland//Norway/Sweden gamte’ minam itna pen tua mah a bulphuh minam itna ahi hi. Switzerland ah minam lian tampi mah kigawm in a teng khawm hi a, ahih hangin a mau minam tuam ciat bek aa ding cilo in a gambup aa dingin veina itna lungsim nei uh hi. Tua in agam bup up kipum khat sak hi. Tua na minam bup na khantohna pen mite’simmawhna leh gualtung tuang nopna hilo in, no minam bup hangin minam dangte tungah thupha a puakkhia zo minam hihna pen a dik taktak minam itna ahi hi” na ci hi.\n3) Minam bup itna a kisa kha angsung bek a thei minam itna hi in, “Gam khat khuakhat aa teng khawm veve, tua na gammi pihte na mipihte it zolo khual zolo in no tawh na dan na kibatpih na deihna na muhna na kibat pihte bek, amau bawng sung bek leh a mau beh le phung sung ciang bek khualna, amau’ kual sung ciang bek khualna in minam itna leh khualna hilo in, angsung khualna kici hi. Tua dan angsung kualsung ciang bek khualluatna zia te pen Congo, Sudan, Africa gamte, Asia gam pawlkhat, cih dan te in lim zat mahmah uh a, tualthahna leh kiamsukna tawh kidim uh hi. Tua bang angsung bek khualna bulphuh minam in gam leh minamte sungah buaina bek tungsak zaw in, kiam sukna piang sak zaw hi” na ci hi.\nGam leh Minamte Kikhelna\nAD Kum zalom 18-19 pawl in Prussia (tun Germany) gam pen leitung pilna leh galvai lam ah khangto mahmah hi. A diakin a makaipi Bismarck (1815-1898) makaihna tawh leitung nate kantelna lam, galvan bawlna lam cihte ah nak khantoh mahmah uh hi. A neih uh pilna leh tha leh ngal mah suangin galpi khatna hong piang aa, ahih hangin gal lel uh hi. Tua a gal lelh khit ciangin hanciam in khatvei tha san kik uh, ki ukna thukhun te hoihtak in puah kik uh hi. Leitung ah gam thukhun ahoih pen phial dinga kigen Weimar Republic (1919-1933) phut uh hi. Ki ukna thukhun te hoih mahmah ahih manin, tua hangin khangto mahmah pah takpi uh hi.\nAhih ahangin, minam leh gam itna paulap in Hitler’ makaih Facis Nazi in Germany gam ah ukna za na ngah leuleu hi. A minam bup phial in Hitler panpih in galpi nihna hong piang hi. Tua galpi nihna khit ciangin kumpi thak leh makai thak te hong kah in minam leh gam itna veina tak tawh gam na makaih kik uh ahih manin a sawtlo in leitung gam nuamsa gam lianpi khat na suakzo ziau uh hi. Tuni dongin a khangtohna uh kizom suak lai hi. A gammin zatzia uh a hunhun in a kikhelna, a manlo a paikhial Facism bulphuh minam itna hangin a kiamsukna leh leitung galpi a piangna, tua pan in a gam makaite mah in kikhelna a san theihzia, tua hangin galpi nihna khit the manlang takin khanto uh a, tuni leitung ah gam hau pen khat in dinmun a tunna ki mu thei hi.\nSente zong 1949kum in Communist gam na phut zo uh a, tua in a gam bup ah nopna diahna leh liangko kikimna ngah ding cih makaite’ gelna leh muhna tungtawn in a kalsuan uh hi mah ta se le, a sumbawl paibawl zia pen amau gamtawh a kituaklo ki makaihzia na hikha ahih manin a gammi tampi takin genthei haksa in puksih lawh uh. 1978kum pawl panin makai kilaih in hun lui lai aa a zat uh kalsuanzia te khek kik in, muhna thak leh kalsuanzia thak, a ki hong zawtham kalsuanzia tawh a kalsuan na hangun tuni in leitung ah gamhau pen nihna ah a ding zo ahi uh hi. A sawtlo in USA te nangawn dem zo ding hi kici liang hi. Kikhelna a sangzo, a sangthei, a thumu a makaite pilna ki mu thei hi. Amau tawh tehna in gam neu mahmah khat ahi lel, Singapore gam makai Lee Kuan Yew in ngaihsut piakna nangawn na sang thei zen uh uh hi.\nJapan te bang zong galpi nihna ah gal a lelh gawp khit uh ciangin, tua hun lai aa a lungsim puakzia leh a minam itzia (Facism bulphuh minam itzia) uh khel uh hi. Vut leh vai a suak agam uh leh a mipihte nuntakna a khantohna ding cih minam leh gam itna tawh nakpi takin hanciam uh aa, tua in a sawtlo in leitung ah gam hau pen nihna dinmun tun to ziau uh hi. 42 kum sungbang (2010kum in Sen te in makhelh) bang Japante pen leitung sumbawlna lam ah hong thahat mahmah ahih manin leitung ah a hau nihna in ki ciamteh hi.\nBangbang ahi zongin galpi nihna hun lai aa kalsuanzia pan in kikhel uh a, sum bawl paibawl na tawh leitung ah a thahat gam thahat hih ding lam ah paizaw uh ahih manin, a ngimna a deihna tangtung takpi a amau bawlsa motor, setvan tuamtuam te pen tuni dongin leitung in noptuam leh khantohna in ki zang thei mahmah hi. A gualllelhna ah maizum in tu thapai lo uh a, ding to in hanciam in nasem in lungsim thak thathak tawh kalsuan khia uh hi. A kisap leh a kisam bangin kikhel theih ding pen haksa sa lo uh hi.\nKhuahun leh Gam Minte A Kikhel Hangin A Mi Kihel Nuamlo Minam\n1948kum in a suakta gam ahi Shan gam, Zogam, Kachin, Kaya gam leh Kawlte ukna gamte khempeuh kigawm in gam khat, belpawl gam in ding khawm in Union of Burma ci in minphuak uh hi. Mangkang te’ tungpan suahtakna ngah cil pan kipan in Kawlmi makaite in a belpawl pih mualtung gamte’ ngah dingin kilawmte tampi tak khembawlna tawh uk uh hi. Thu neihna pen amau Kawlmite khut sungah humcip zaw uh hi. Sum leh pai bawlna lam ah bel khangto in tua hun in Asia gamte sungah a nopsa mahmah gamkhat dinmun na tungzo uh hi. Bek thamlo in 1961kum August kha in Buddhist biakna pen gambup ii biakna in kipsakna nei sawnsawn uh hi.\nTua tawh ki zom to in 1962kum in galkap mang General Ne Win in gambup thuneihna teng la in , tua ni pan kipan in tuni tan dong pen Kawl mite leh galkap te khut sungah Kawlgam mi a kici khempeuh pau theilo tang theilo dinmun a tung ahi hi. Leitung ki ukna khuahun luanzia ah Communist ki ukna kia in, Democray in a gualzawh mahmah hun 1990kum pawl mah in, Kawl galkap makaite in kikhel ta ding cih lam ah kalsuan hetlo bilbel zaw in, a masa lam sangin a khauh zaw ki ukna lam ah leh paipih zawsawp hi.\nA gam min leh ki ciaptehna lan “flag” khel in, gam min zong Burma pan in Myanmar in khel uh hi. Tuni dongin galkap zia tawh ki makaihna leh amau thuneihna pen a kip leh a ki khello suak hi. A kisam pen a Kawlmi makaite’ lungsim a kikhel ding hi in, tua kikhel lo ahih manin Kawlgam ah deih bangin kikhelna tung thei hetlo in, tua in leitung gam dangte a khantoh ziahziah kawmkal ah Kawlgam pen a khangto theilo dinmun, a khawl milmel dinmun ahi hi.\n2010, 2015kum pan kipan a thu in kumpi thak a kah hangin a sunga om kumpi nasem te’ hun lui lai a lungsimte, a nasep zia te uh kikhel tuanlo ahih manin hoihtak na kisem thei tuanlo, a kahthak NLD Kumpi in lah hoihtak in semzo zuilo tuan vetlo phot uh hi. United Kingdom (UK) te’ Law Firm lianpi khat ahi Berwin Leighton Paisner te makaipi Chris Hunges in, 2018 kum kipat la in Yangon aa a zumpi khak in puanlom zial in a ciahkikna a hang hih bangin na gen hi, a kikhel tuanlo hih kumpi nasemte, gam makaite’ hangin gamdang mi nasep thak Company thak hong kipan dingte hong kipat sawmte hoihtak nasem theilo uh ahih manin Company lianpi pi te hong lut ngamlo uh hi na ci hi. Tua in Kawlgam’ khantoh na ding pan in na dal mahmah hi.\nKawlgam’ Kisap Taktak\nA beisa thute leh hun lui lai aa muhzia sanzia te khek in, a thak thumuhzia leh kalsuan zia tawh kipat loh in pen a paing thei ding thu hi lo hi. A thu in galkap mangte hita leh, tu laitak kumpi nasem thunei makaite hita leh, koi dan te in a hoih kalzuanzia a dik nasepzia cih pen a za ngeilo a theilo om hetlo ding hi cih pen theihsa ahi hi. A hih hangin a khasiathuai mahmah citciat ah, tulaitak Kawlgam makaite leh thunei te in, amau theihna a mau sepzia pen leitung ah a dikpen a lampi a khial ngeilo ding cih upna na nei citciat uh hi. Tua bangin amau leh amau pil kisakna, thei kisakna leh siam kisakna pen khantohna dingin a khakna pipen kongkhak pi a hi hi.\nGermany, Sente, Japan te makaite mah bangin khantohna apia hetlo thu ngsihsutna, minam itzia, sepzia bawlzia te nusiat ding, minam khantohna leh leitung mite noptuamna a piangsak ding thu leh la kalsuanzia te tawh manawt hun ahi hi. Tua kawmkal ah nuntak haksatna hangin sum leh pai golhguk nekna leh angsung huai nopna lungsim zong nak khauh lua mahmah lai hi. Hih bang lungsim puakzia leh sanzia te pan in a kikhel zawh masiah pen mailam maban ding pen a lung zinhuai mahmah dinmun a hi hi. Lam etna a om khat ah, tua bang alungzin huai dinmun a khel ding pen, gam makaite mipi makaite hi in amau akikhel nakleh thu leh la tawh khauhtak in mipi makaih peuh leh mipi in a nung zuih huan ding hi kik leuleu hi. Singapore gam zong tua mah tawh a ki makaih ahi hi.\nKiKhel Ding Haksa Sa Ken\nPapi khat in deihsakna tak tawh a tapa lai hilh hi. Ama muhna leh theihna tungtawn in a tapa lain a hilh aa, leitung pen a pek hi na ci hi. A tapa zong a zingciangin lai kingah sak mahmah sa kipak kawmsa in sang lam a vazuan hi. A pa hilh sunsun a siapa tungah a gen leh , a siapa in leitung pen a pum hi na ci leuleu hi. Tua naupang pa in ka pa in hong hilhna ah leitung pen a apek hi acih hangin a siapa in, hilo hi a pum hi. Tua pen a thuman hi na ci hi. Inn a tun ciangin a pa kiangah a gen leh, leitung pen a pek mah hi na ci tentan leuleu hi.\nA zingciang in tua naupang pa zong a sanga alawmte mai ah lai sim dingin a siapa in asawl ciangin “Leitung pen ka inn vuah a pek hi a, ka sangah a pum a hi hi” ci-in ci in Zomite’ ciamnuih khat om hi. A taktak in hih thupiang ah pen a siapa’ hilhna bangin hoihtak mangsiam in a sangsiam dinguh pen a thupi hi a, a thei tello leh ama siamna mun ahi hetlopi te ah nang cih bek ci tentan len tentan selo in, a kikhel thei lungtang na neih ding thupi mahmah hi. Tua bangin a manlo na thu hilhna na thu genna in na tate, na mipihte a lam khiahpih thei ahih gige lam pen na phawk ding thupi hi.\n1) Mihing khat in na khempeuh thei leh siam ding cih bangpen haksak mahmah ding hi. Gentn; Pasian thuthuk a hilhleh Pasian’ mizat te, a thuthuk a kanzo te mah in Pasian’ thuthuk thei leh siam pen pah ding uh a, ahih theih nakleh amau genkhiat thute hoihtak lungngai in thupi san in kikhel leh zuih ding a kisap leh kikhel pah ding thupi hi. Biakna vai bek hilo in, Zo ngeina, innkuan sung ah zatzia ngeina tuamtam cih bangin, nisim nuntakna, nasep silbawlna, etc… ah zong tua bangin a kikhel thei lungsim neih ding thupi penpen hi.\n2) Gam vai, minam vai nasepna te ah zong a sin ngiat, a nawkkha ngiat te, a theizaw a kanzo zaw a thei a siam cih bangin a om ahi hi. A theizaw te a siamzaw te’ muhna te hoihtak ngaihsak ding thu pi aa, amau’ theihna a mau muh nate pen a sang huai leh a hoih ahi nakleh zuihpah ding leh kikhel kikhel theih pah ding thupi ding hi. “Ama muhna bel sia kei in ahih hang kei cih mah man zaw veve” na cih tentan mawk leh pen tua in na kipawlna, na gam vai nasepna, na maban khempeuh hong susia kha thei ding hi. Tua in minam bup leh gambup ii supna hikha ding hi.\n3) A thupi penpen ah thu masa aa ih gen Canada gam aa Debate bawlna ah akihel te mah bangin nang dinmun na ki theih masak limlim ding zong thupi masa hi. Nang theihna bangciang, na dinmun na veina na sepna bangciang cih na ki theihtel masak kul hi. Tua pan in na lawm na gual na mipih, leh na seppih te’ muhna genna na za dinga, amau thu na mu zaw maw or nang na kanzo na khinkhai zo zaw maw, cih pen nang leh nang na ki thei lel ding hi. Tua hilo in na khempeuh ah a theipen na kisak a, na khempeuh aa nang theihzah in a thei om sa lo in, kuama thungen ngaihsut piakna na sanzawh hetkei leh na dinmun pen a lauhuai mahmah hi kici thei hi. Banghang hiam cihleh nang leh nang in na theihna tan a theilo, nang leh nang a ki theilo khat na hi kha ding hi.\nTua ahih manin Zomite akua mapeuh in zong, minam leh gam itna cici in, tua na minam itna pen Galpi nihna hunlai aa Fascism te minam itna maw, Congo leh Sudan, Africa gam pawlkhat te dan in ei’ kibat pih teng, angsung kualsung beh leh phung sung bek a khual minam itna maw cih kisit kik huai hi. Switzerland , Norway te dan in a khangtoh vai minam itna maw cih khatvei kisit pha kik in.\nNa khat peuhpeuh ah a thu laigil taktak theih tel ding thupi masa penpen hi. Christian upna ah Pasian leh Ama’ kammal taktak bek mah thupitsak ding a thupi pen ahi hi. Gammin leitang min leh minam min cihte pen a kikhelkhel thei thute ahi manin a thupi masa, a thu laigil penpen te hilo hi. A gam a leitang aa teng a mite, na veng na pam na khuapih na tuipih na gammi pihte’ nuntak khuasakna nuamsa in, nui khawm lingling kawmsa in haksatna nopna te a neu a lian khut kilen in nawk khop ding uh pen a thupi pen ahi hi. Minam khantohna leh minam sung le gam sungah daihna in na kim na pam na minam bup a zelh theihna dingin nasepna leh na kipiak khiatna in a thupi penpen minam itna, minam aa dingin na hoihsep taktakna a thu laigil a hih zawkna zong na mangngilh hetloh ding thupi mahmah ding hi. Lungdam, Khup Lian Thang\nSepians, A Brief History of Humankind, Yuval Noah Harari\nTED Talk, Yuval Noah Harari\nPrevious: Zosiam kum 10 cin lungdam kohna pawipi Topa tungah kibawlding\nNext: Zomi khangno te aa ding Computer Programming


url: =Zosuan Khat India President ding Kihelsawm - TUNGZANG NEWS\nZosuan Khat India President ding Kihelsawm\nLeitung ah mipi deihna tawh ki/ukna (Democrecy) gampi khat akiciamteh India te in mai July 2012 sungah President thak kiteelna (election) nei ding uh a, singtang mite’ ading Mizoram State sung pan Zosuan khat ahi National Minorities Commission Vice-Chairman Dr. HT Sangliana, IPS (Retd), Ex-MP President sem thei ding teelcing (Candidator) in kihel cih kiza hi. Congress President Sonia Gandhi in maban a India President teelna ding ah Mr. PA Sangma a deihlohna luatna hangin, India malsuahbial ( North East India) sungah PA Sangma nial theihna ding a vaihawm simsimna pan singtangmi Dr. HT Sangliana deih cih thu kiza ahih manin, Zosuante hamphatna khat in kigen hi.\nLok Sabha Speaker-lui Mr.PA Sangma in Candidates khat dingin abeisa hun khat lai akipan nasiatak kiginna nei-in, amah zahin kiging ding midang om lo zahdong dingin kigen ci hi. Congress Working Committee (CWC) te’n June 5, 2012 ni Meeting ah Presidential election ding tawh kisai Mrs. Sonia Gandhi khutah vaipuak suan uh ahih manin, mi tampi takin Sonia Gandhi mitsuan mahmah uh ci hi.\nTua bang kawmkal ah Zosuan Dr. HT Sangliana in bel Constitutional post (President) dinmun ah malak ding limlim zong a mang zongin man ngei lo ahihna gen hi. Bangbangh ahi zongin President tuh ding ( Candidates) sawlna le muanna tawh vaipuak kipia pen Pasian muanna tawh kipatsaw ahihna thu pulak cih kiza hi. Pu Sangliana pen Singtangmi bek tham loin, Christian biakna sung pan hi-in, Indo-US nuclear deal tawh kisai-in Parliament a ‘vote of confidence’ akipiak hunin a omna party BJP taisan in Congress party ah lut kha ahih manin, tua akipan Gandhi family in pakta mahmah hi’n kigen hi.\nAman Karnataka ah IGP ahih laitak in nasep siam mahmah ahih manin, ama tangthu bulphuh in Kannada feature kici Film 3 bang kibawlkhia hi. Tua hang teng mah tawh hong minthan toto in, North Bangalore pan BJP ticket in MP dingin teel cing (Cadidate) khatin hong om thei ahi hi. Lawm-le-vual ahauh banah India malsuahbial sung a Namneu tuamtuamte’ buaina tawh kisai zong ahunkhop khat lemtuah zo in thei kigen hi. Member of Parliament lui Pu Sangliana in India gamsung a minority community-te’ i maipha le gupna ngah mahmah khatin kigen hi.\nBJD chief Naveen Patnaik in bel President thak dingin Mr. PA Sangma mah deih uh ahihna puang khia khin uh hi.A hi zongin NCP President Sharad Pawar in Sangma gup sawmlo ahihna kician khin a, tua kawmin United Progressive Alliance(UPA) candidate pen mah support ding amansa in om ahihna uh zong gen hi. Congress sungah leader tuamtuamte’n a ngaihsutna uh mawk gen ngam lo uh a, a simtham in bel Union Finance Minister Pranab Mukherjee, Vice-President Hamid Ansari, West Bengal Governor Gopalkrishna Gandhi, President lui Mr. APJ Abdul Kalam leh Lok Sabha Speaker Meira Kumar adingin kisehkhen sim uh hi’n kigen hi. Bangbang ahi zongin AICC Chief Sonia Gandhi deihsakna leh angvanna tawh kuate in gualzawlna hong ngah ding hiam cih bil kidawh laitak cih kiza hi. Zosuan pih ahi Dr. HT Sangliana in India President hong ngah peuh mah le bel leitungah a lamdang mahmah hong hi dingin kilamen hi.\nSource [ Zogam thupuak]\nNews for All Cultures link\n4/28/2016 11:06:39 pm\nNews for Minorities, New for the Races, Asian News, Afro-\nAmerican News, News source for People of Color


url: =Khangthakte Pasian thutawh khansuah ni (1) ~ Nu Sung :: ZOMI DAILY\nposted on 25 February 2020 at 7:39 pm Lomkholna: Article, Biakna\nHun leh nite kikhel’in leitung pilna tampi sintheih nading dinmun ah ihom kimciat ta hi. Zomi te nidang lai hunin khamtung gamah a tamzaw ihom aa hibang pilsinna te zong tampi na om nailo hi. Tu in muntuam gamtuam leh ih zogam zongah leitung pilna sintheina te ihngah kimciat hi. Khantoh ding leh mi tawh liangko kikim nading ih hanciam ciataa pilsin nate thupi ihsa kimciat hi.\nNu le pa te’in zong tate aa ding deihsak mahmah in ihhih zawhzah ciatin pilna ih zonpih kimciat hi. Leitung pilna/siamna zonna thupi sakin tate Biakinn naleng ah a tun nawnlo nu le pa tampi ka mukhin hi. Hi bangin leitung pilna lamah ki makaihna pen thupilo hilo aa, Pasian thu tawh ih khansuahna lamah ih thanem khakding lauhuai a sa kahi zaw hi.\nPaunak 22:6 “Naupang khat a neulai-in lampi man tawnsak lecin a teek dongin lampial nawn lo ding hi.” ci in Pasian kammal ih muhmah bang in a khuakpilna lam bek khansuah in Pasian kammal tawh ih khansuah na ding lamah ih thanem khak ding lauhuai mahmah hi. Thuhilhkikna 6:5-9, sung zongah, Pasian in nu le pa, naupang a pantah te khempeuh (parents & caregivers) tungah a Pasian kammal tawh tate ih khansuah dingin mawhpuak ong pia a hih lam ihmu kimciat hi.\nHih a nuai aa youtube ka ngaihna pan aa ka thangah teng kong hawmsawn hi. (Tg Samuel Nas thanks for the link)\nTua a hihman in Pasian kammal tawh ih tate ih khansuah kimciat theihna dingin hih a nuaiaa septheih pahding thu pawlkhat tawh kong zawn nuam hi.\nNU leh PA’te aw: Ih innkuan sungah Pasian kammal tawh tate pantah kim ciat ni. (Gentehna; Innkuan kikhop neihding hanciam, tate Pasian kammal tawh kizui in thuhilhna a hi zongin neihding hanciam, etc.) Hih innkuan kikhop leh thunget khop pen kei ii nuntakna ah ka ciapkhak leh manpha ka sak mahmah khat a hihi.\nPAWLPI Te aw: Pawlpi kim ciat in nipi sang (Sunday school) ki cian mahmah nei kim ciat ni. Thupisak kimciat ni.\nPasian in ong piaksa tate a ma kammal tawh a makaih zo ding in thupha ongpia kimciat tahen!\nPS: Naupang te Pasian kammal tawh khansuahna in nuntak tawntungna bek hi lo in “asia a pha khenteltheihna pilna (moral development)” ong piakna thuzong a sawtlo in kikum laiding’in kongzawn hi! Nu Sung\nPrevious: Khangthakte khansuahna leh Huaina/Dalna\nNext: Mi Minthang vs Mi Huzap ~ Pu Thangboi


url: =Itna tawh pumkhat nasuah theih nading uh ka deih hi. ~ Bishop Felix Lian Khen Thang - Laibu Saal\nHome > Thuluui/Articles > Itna tawh pumkhat nasuah theih nading uh ka deih hi. ~ Bishop Felix Lian Khen Thang\nItna tawh pumkhat nasuah theih nading uh ka deih hi. ~ Bishop Felix Lian Khen Thang\nItna tawh pumkhat nasuah theih nading uh ka deih hi.\n(cf. Col. 2:2)\n~ Bishop Felix Lian Khen Thang\nPiancil Lai Siangtho sungah Pasian in, "Adam pen a mah kia a om ding hoih lo hi, a lawm ding khat bawl sak ni", ci-in Eva a bawlsak mah bangin, Pasian in mihingte pen, a kipawl khawm ding, a vaihawm khawm, asem khawm thei dinga hong bawl ihi hi. Thuk suang thum tung ah, bel kisuang thei-in meh leh an ki huan thei hi. Zang thum tawh a kiheek khauhual bawhsat hak hi. Tua ahih manin khangluite in kilungtuahna manphatna a gen uh teh, "Nupa kilungtuak khua khat in zolo, khua khat kilungtuak khua 9 in zolo, Putu kilungtuak sahangin zahtak, kikta", na ci ngiat uh hi. Tua banah, khua sung tui sung vai tawh kisai-in,"khua ki ciim ding zong, meigongnu mang sungah kihil thei", ci-in, meigong tagahte nangawn thu nadong thei uh hi. Gatamtui, anci cihte na kitaang phial uh hi. Lothak khawh ding, lothak meihalding, gan zansiah ding, gan hawi ding, khuado ding, lamsialding cihte na kidong diamdiam uh hi. Vai kuan vai ciah, khualzin gamvaknate ah, na ton khawm na ciat khawm, a kal niam, a hatlo pente ki masasak in, na kingak dimdiam uh hi. Lo matun zolote na ki huh hi. Vangik puate na kidawn hi.Hih te in, ei khangthakte a dingin a etteh huai kipumkhatna tawh akizawi tawn thu laigil pawl khat hipah hi.\nI. Kipumkhatna :\nMihing khat kia tuikul banga om theilo, mihing pen lawm leh gual tawh a om khawm nam hi, cih Mangte' paunak tawh kizui-in, No man is an island, man is social being, i pu i pate in khua khat a sat ding ciangun, Hausa, Siampi, Siksek, Tuinak zong ding mi kitel masa in, a kingap uh leh khua sat pan uh hi. Hausa sem dingin, mipil, mitei mawkmawk sung pan hilo in, ukpi nam, nampi deuh sung pan, a thukhual, a muan huai, a lungduai mi, natel uh hi. Tua mah bang in, siampi gui, gal hang galvil siam nam, siksek nam, tuinak zong thei nam ci-in a gui, a nam in, na zong uh hi. Ih pu i pa te'n, tul na tawi khawm, tual na bia khawm uh hi. Cihnopna ah, khua sung tui sung khat ah kum khen, khuado pawi bawl ma ahi zong in, hun thupi om sial in, beh sung tek pan tulpite te in gambiakna na nei khawm in, tua khit te, a pawi bawl dingte uh na kipan pan uh hi. Khua sung khat ah zong bek pawl khat te acitawm luat uh leh bek dang khat tawh ki pawl in, tul na tawi khawm uh hi. Tua ban ah, sawmtaang khat ah na giak khawm, zu leh sa a ne khawm, anuam khawm adah khawmte ahi uh hi. Ki-itna leh ki pumkhatnate ah na picing mahmah uh hi. Khua sung khat ah zong beh nam tuamtuam om thei a, beh khat sungah nopna dahna, thusia thupha a om ciangin, beh sung phung sung papi te’ thu vaihawm, thu khensatte pen, thu tawpna-in koih uh a, pi sanin, zui ciatciat pah uh hi. Tua ahih man in, khua sung tui sung vaihawmnate daupai-in picing hi, asa tonna omlo-in in et lawm mahmah hi. Minam khempeuh in, "Kipawl khopna in thahatna hi", ci-in gentehna a neihtek mah bangun gam leh minam khantoh thei nadingin "kipawl khawm aa nasepna" in a thupi mahmah khat ahi hi. Ei Tedim Zomite pen, manta khalgah ih neek man hiam, nahtang tolawk ih nek man hiam? Kithutuak theilo, kipumkhat theilote i hi citciat hi. Biakna thu, leitung thute ah zong kipawlkhawm theiloin a kikhenkham pahpahte i hih man in, tua in minam khantohna ding leh picin theih nading thanem sak mahmah hi. Ei mi pawlkhate bangin, i Tedim gamah pawlpi tam pen Pasian thupha hi, khantona khat hi ci luilam hi. I Tedim gamah biakna hongtun zaw kumza pha in pawlpi zong zabang pha khin, Lai Siangtho sang leh Tagah sang kigawm bang 70 dek phata ci ven, a nuam huai hiam, adah huai hiam cih ngaihsut huai mahmah sa ing. Kei muhna a bel, ki pumkhatna tawh a kileh bul kha diam ci pian ing. Mangte' paunak khatah zong, "United we stand, divided we fall" cih a neih bangin, i mite nuntak kipawl khawmna sung ah zong, kipumkhatna in gualzawhna leh kikhenthaangna in guallelhna bulpi ahihna acian atai in hong phawk sak hi. Minam thahat, minam gualzo, minam khangto le thupha ngah minam i suah theih nadingin i minam bup mahmah in kipumkhatna i neih masak ding kisam hi. Ei Zomite sungah kipawlna khat peuhpeuh akipat cilin "kihi liailiai napi'n asawtsawt teh hi luailuai" thei zel hi. Bang hang hiam cih leh panmun lente in minam itna sang, ang sung vanna le min le za deihna kimasuan zaw leh kilawm hi. Mipi khanto ding sang, nai huai teng khanto ding peuh kihan ciam zaw hi (Nepotism). Khangluite in hausa masa, khuasat masa, tuikhuat masa, sakap masa, a pil masa, a hang masa, makai masate napi bawl, nadot bawl uh a, panmunte zong na kituh sese lo uh hi. Tuhun ciangin a pan masa agel masa, aphut masa le agim atawl masa cih om lo-in, mizawng daipam, meigong tagah ahih nak leh ki simmawh bawl zanzan a, mihau sum nei piante ahih nak leh bang mah athei kei phial ta zongun ki masak ki maibiak zanzanin, i dot bawl kei thei hi. Adot huai, amuan huai, abelh huaite peuh i paampaih kha a, mi kamsiamte, mi mai et asiamte, hong nek deihte khawng peuh i masak zanzan i pibawl gawm thei hi. Kawlte’ paunak tawh kizui-in, mun man ah mimaan cih dan hilo-in, mimaanlote peuh mun hoih mun thupitata ah tung zaw sawp in thu nei mahmah hi. Kipawlna khat peuhpeuh ah, no, ko cih tam lua in, athu nei ding leh maipha ngah ding bek kituhin (partiality), asem taktak, ahanciam taktak kitam phalo hi. Tua tawh kizawitawnin bang hong piang hiam cih leh, kipawlna khat peuhpeuh ah, picinna, lawhcinna, guitunnate kinei zolo-in, kitel khelhna leh kikhen thaangna in hong nung zuihpah hi. Tua ahih man in, ei khangthakte-in, na khat peuhpeuh i sep ma-in, thunung thuma i ngaihsut phat mahmah ding kisam hi. Kipumkhat nading abulpi khat in mimal deihnate sangin atamzaw deihna (aituam deihna sang in, taangpi deihna) man'na zong ahi hi. Khangluite in, "Sialpi amah bekin lian a, mihingte khat bek kilian theilo; Suangpi zong suangneu in thek hi", na ci lai uh hi. Tua hi-in minam kipumkhatna a om theih nadingin azawng ahau, apil amawl, nampi namneu cih bang in kikhen thaang lo in, i hihna bangbang tawh i muntek pan in khutkhat tawi khekhat khai bang in, kithutuak taka i kalsuan theih diamdiam ding kisam mahmah hi.\nLeitungah minam khat, gam khat, pawlpi khat, khua khat le veng khat akhantoh nadingin kipawl siamna kisam mahmah hi. Kipawl siamna thupi kisa lua ahih manin UNO, NATO, UNICEF, ASEAN, FIFA...etc: le biakna lam WCC, UBS, MCC, CBCM le Zomite sungah ZBC, PED (Post Eden Drive), ZCLS, ZOLUS, ZOMUS, ZOFA, ZYA, ZOCIA, ZOMI SIAMSIN... cih bangin nasep kipawlkhopna tuamtuam kinei hi. Hih kipawlnate athahat, apicin semsem nadingin nasemte kipawl siamna kisam mahmah hi. Ei mite pen, a pil/a thu thei/a zongzo/asemzo/amuzo kawmkawm ki om sam hi. Ahi hang kitangtat pian, khat kia om khawng phamawh kisa sese lo hi. Tua ahih manin, khantona lampi man ih tawt zawh nadingin, ngalkhaat banga tangtatnate nusia-in, ki pawlkhawm theinate angpom ni. US te in Iraq akap dingin zo lua mahmah ding hi napi'n kipawlpih beelpawl dingna zongin, na nei hamtang uh hi. Jew minamte bang atuntun na uh ah, kipawlna nanei hamtang uh hi. Aci tawm zenzen uh hang mite in zatak-in, zong kita pah uh hi. Sente zong, leitung mun khempeuh ah na kizel in, a tunna peuhpeuh ah na kipawl khawm ciatciat uh hi. Et lawm in en huai mahmah hi. Zong etteh huai mahmah hi.\nPasian hehpihna tawh tulamlam ciangin i mit kihong zawdeuh ci ding i hiam? kipumkhat nading deihna tawh gamsung le gampua-ah Zomi Christian Fellowship ci-in i neih theih manin lungdam huai mahmah hi. I khua i tui, i beh, i phungte i pau i hamte akibat lo hang, Zomi hihna khat tawh i kipumkhat sawm ding kisam mahmah hi. Kipawlna asiasak bulpi pen min le vang deih luatna hi cih phawk gige in, Zomite tu-a dinmun pan i khantoh zawk nadingin i sepna i bawlna khat peuhah angsung theihna, min le vang deihnate paikhiain i kipawlsiam ding hunta hi. Kipumkhatna in minam khantoh nading thusim hoih mahmah khat ahi hi.\nII. Thumanna le Cihtakna :\nMahatma Ghandi once said, "To speak the truth, one has to be prepared to lose some friends". Mahatma Ghandi in, "Thuman thutak nagen ding leh na lawm pawl khatte in hong taisan ding hi cih theisa-in nei in", cih phawkin, khat veivei thuman genna hang in, kival lawh, hong ki elngat in hong kitaisan thei hi. Ahih hang, thumanna le cihtakna pen thupha ngah nading bulpi ahi hi, cih phawk siam ni (Paunak 14:34). I pu i pate thumanin cihtak uh ahih manin, thumanna lahna in Zo Vaphual lim na zang uh hi. Leitungah a khangtosa gamte enle'ng citakin, thuman a, Pasian um mite na hidiak uh hi. Tuhun ciangin i minam sungah sumbawlte, sangnaupangte, kumpi nasemte le Pasian nasemte a kipan aneu alian kithuman zo nawn lo ahih man in khantohna le picinnate kinei zo nawnlo hi. Thumanna pen zawn le hauh tawh kisai lo hi. Sumbawlna pan Pasian' deihloh na semin i hauh phial hangin thuman lohna pan i ngah ahih manin sawt kikhom tuanlo ding hi. Sangnaupangte in lai ettehna tawh distinction tampi i ngah hangin kimazang zo tuanlo ding hi (eg. MC ngah sangnaupang pawlkhatte bang a lom a tang in kia ngeingai uh hi).\nPasian' nasemte in zong, maitang zahtakna tawh Pasian deihna sang mite' deihna peuh gennate tawh pawlpi sungah lawhcinnate kinei zolo ding a, sawt zong kikhawmlo ding hi. I paunak, "Zuau in a khap tawn hi, Thal lam cilsiat eimau tung tu", cihte phawk siam ni. Mi pawl khat in "tuhun pen kiim le paam tawh kizui-in nuntak ding hi" ci hi. Hih pen aman hetlo le azumhuai bektham lo-in adahhuai mahmah thu ahi hi. Lampi, thuman leh nuntakna ahi, Zeisu sialsa singlamteh lampi zuih kinken ding ahi hi. Thumanna le cihtakna i cih pen nang bek na om a, mi tampi tawh na om zongin thuman ding ahi hi. I innkuan sung, i pawlpi sungah thumanna pen kisam tawntung hi. I pu i pate in thumanna le cihtakna pen thupisak mahmah uh ahih manin neutunga kipan zuauphuah loh ding le ciampel loh ding na kihilh tangtang uh hi. Tua bang mahin thumanna gah ahi cidamna le khansauna thuphate na sang uh hi. Tuhun ciangin ngah nading ahih nak leh Pasian zong phawk nawnlo, kihta lo, zuau kiphuak ngamin, Lai Siangtho nangawn namin kiciam ngam mawk hi hang. Tuhun ciangin i sepna thaman asia apha pen nitun' phialmawk ahih manin zuau le khemna cih pen zat ngam huai peuhmah lo hi. I thuman zawhloh manin i hauh zah ding le i khantoh zah dingin kikhangto zolo hi. Tua ahih manin koikoi-ah bangbang i sem zongin ei Pasian' tate i thuman ding ahi hi. Thupha ngah akhangto minam i suahnop leh i pu i pate' thumanna le cihtakna sul zui siam ni. Minam khantoh nading thusim khat in thumanna le cihtakna ahi hi.\nLai Siangtho sungah "Acingh mite hau sem sem dinga, midang ahuhte in huhna mah ngahkik ding uh hi", naci hi (Pau. 11:25). Khanglui lai - in Pasian' thu kithei nailo hi napi'n, ki-itna le kihuh kipanpihna pen na khauhpai mahmah hi. Zu le sa nekhawm, thu kikum khawm, inn le lo neizo lote kihuh liailiai uh hi. Nuteek, Pateekte na kidon na ki khoi siam hi. I leitung Pasian ci-in na kizatak hi. Abraham, Isaac, Jacob, Joseph te’n, atu atate uh, thupha apiak mah bangin, ipu pate in zong atu atate uh thupha na pia sawnsawn in, thupha tuamtuam in hong uap pah hi. Taang lai in, Nu leh Pate pen, thupha nakpi-in ki ngaih sun in amaute tung pan thupha kingen ngiatngiat hi. Ih pu ih pate’n nopna dahnate ah thu nakhual mahmah uh hi. Tagah sanggahte zong, Pute’n nakem nakhoi uh ahih man in, pute’ tuikuang tui tawh na ki khang khawm a, Pu leh lam sak ci-in, Pute pen, ki-it in zong kizaktak mahmah hi. Tua ahih man in, ei Tedim Zomite’ ngeina ah, tagah sang, PiteekPuteekte koihna inn (Orphanage, Home for Aged) cibang na om ngei lo hi. Tuhun ciangin Pasian' thu kithei sak bek thamlo in khami cihmah, thu ki-umsak lua kisa in hingtangphial-a vankah sawm keei mite om napi hang, angsung ding bek ngaihsutin nei-in midang huhna, thukhualna, piakkhiatna, kikep kihuaina lamah tha nem mahmah lai hi hang. U le nau sung kihuhnate sangin kihazatna le ki-elna vive tam zawsop hi. Ei inn kuan le angsung ading bekin kihau thei mahmah hi. Pasian hong piak thuphate aituam nei - in kepcip ding hilo a, khangsak in hawmkhiatding hizaw hi. Sanna sangin, piakkhiatna thupizaw, manphazaw, thupha kingahzaw hi, cih, Lai Siangtho kammalte phawk siam ni. Tuhnun ciangin Zomite Pasian' thupha ngah hi hang, kici-in la ngaih nono ki phuak kei napi'n, kihuh kipanpihna lamah minam dangte kiban zonai peuhmah lo hi.\nPasian' hehpihna tawh leitung mun tuamtuamah sumzong paaizongin i om kawikawi hi. Tua banga thupha i sannate pen i innkuan ading bek hi lo, i pawlpi sung ading bek zong hi lo-in, i minam sungah huhhuai panpihhuai mizawng daipamte huhzawh nadinga Pasian in hong piak ahih lam phawkhuai hi. Tuhun pen ei kia bek nuntak hun hinawn lo-in midangte tawh nuntak khop hun ahih manin, khattang khantohna sangin, mizapi khantohna lam ngaihsut ding kisam hi. Apiakhia mite mah hau semsem ahih manin a piakhia nuam dingte mah Pasian in hausak hizel kawikawi hi.\nKhanglui papite in "Nekkhawm lim, puakkhawm zang" cih paunak a neih mah bangin a nekhawm, a thuakkhawm minamte i hi hi. Gentehna bang in, i pu i pate in sa vabengin, a tuahphat uh leh, khua mual ah samualsuah ci-in thau hong lawn uh a, nupite in zungau tawh na dawn in, na nuam khawm nakipak khawmin sa zong nahawm diamdiam uh hi. Paltan khat hong tung leh zong van hawm mah hong nei thei hi. Tua ban ah, bek sung phung sung, khua sung tui sung khat ah zong, kamsiat leisiat leeiba thaangba, liau nading luang le banthu lawi 8 dong tuaksiatna khat akineih khak leh khat le khat na kihuh diamdiam in, na kipanpih diamdiam uh hi. Hih thute i ngaihsut teh, eimite-in hamphatna ah angsung pil in, haksatna ah akitaisan minamte hilo hi hang. Kihuh kipanpihna pen i pu i pate maban ahihmah bangin, ei khangthakte in zong, ki-itna taktak le Pasian deih nuntaknate tawh i pu i pate maban zomsiam ni. I mi i sa, i khua i tui i puah kei leh midangte in hong awlmawh masa lo ding hi.Tua ahih manin kihuh kipanpihna pen minam, khua le tui, u le nau sungah ki-itna, kipumkhatna le khantoh nading thusim hoih mahmah khat ahih manin hanciamin picing sak ni. - Eimite in, social relationship, mite tawh I kizop ziate cingtak zo nailo hi. Kipahtawina, ki uapna leh khat leh khat vang kipiak dan zong kisiam zo nailo hi. Kinoppih leng I lungdamna azahkhatin khangto a, kidahpih leng zong I dahna a lang hong bei in, paaidan hong nuam tuampah hi. I khialhna, I thanemna, kicin lohna le I ginat lohna teng kawmkalah I hihzawhna le I septhei sunsunte tungah kinga-in tha I lak thei ding ki sam hi. Thanemna le hihzawhlona tampite lakah Galngam thaltang banga I neih ihih theina kiau khat pen I zat siam theih ding kisam hi. Kigalbawlna leh kinenniamnate in gu bangin kha a, kideihsakna leh kithapiaknate in khuaizu bangin khum hi. Tua hi a, leitung taksa lam hita leh kha le biakna lam hi ta leh mun khat peuhpeuh ah gualzawhna, matutna khat peuhpeuh I neih ciang ei leh ei kipahtawi tangtang thei leng kilawm in zong hong etlawm mahmah ding hi. Ki pahtawina pen nget ding sang piak dingin kilawm zaw hi. Mi napahtawi thei leh nang zong apahtawi huai zaw kan lai na hi hi. A pahtawi huaite pahtawi siamna-in kipak huai in, mipi tanna zong ahi hi. Ngaihsut hoihnate leh pilna siamnate-in, leitung pahtawi-in etlawmsak in, khangto sak a, paakpalhte leh agim namtuite in gamlak leh huihlak no suahsakin namtuisak hi. Vukkhalte in mual sangte pahtawi a, kha le aaksite in vantung pahtawi in tang zeizai sak uh hi. Guaitui in nu leitang pahtawi in khaicite posak a, nitang in zong ankungte pahtawi-in khangsak hi. Ciktui leh luituite in guntuite pahtawi uh a, guntui in tuipi pahtawi hi. Tuipi in zong mihing ganhingte pahtawi in, nuntakna le noptuamna tampitak hong pia hi. Singkung lopate in huih siangtho le adang a kisam tuamtuamte hong pia in, mihing ganhingte' nuntakna tha hong pia in hong pahtawi hi. Mihingte in upna leh muanna tawh Pasian pahtawi uh a, Pasian in itna hehpihna leh mawhmaisaknate tawh ei mihingte hong pahtawi hi. I kipahtawi ciang zong athu ala I tot siam ding kisam hi. Midik mithupite in pahtawi nading, kammal, athu leh ala ding zong tangtang in, mi pahtawi tawntung thei uh hi. Ei leh ei kipahtawi siamna-in lungsimleh pumpi hong cidamsaka, sep le bawlzia dingte zong hong theisak in, daupaina le matunna hong pia hi. Ei leh ei I kipahtawi ciang I tha khauhin zong ki muibun zaw deuh hi. Mainawt lungsim hong neisak a, sepding leh vai tuamtuamte ah thalawpna leh kimuanna hong pia hi. Nakhat peuhpeuh I sep ding ciang mainawt lungsim I neih tawntung ding kisam hi. Tua hilo-in, ei leh ei kienneu, kikosia ngingei in, 'a lo' lam vive a I kingaihsut leh a ki lalthang thei ziau ding ahi hi. I gamtat I luhek I kampaunate a kipan sep leh bawlnate leh I ngaihsutnate avek in hoihin, dik khin loding hihmah tase leh ei leh ei ki pahtawi tha kipiak siam in, mainawt lungsim tawh kalsuan kinken leng I kicintaklona leh I khialnate hong beibei in, dikna leh picinnate in hong zuan dinga, a hun hongtun ciang gualzawna leh mintannate pen ei a mah hong hi veve ding hi. Tua hi leh I theih loh kal in, I theih ngei nai loh thupi zaw I sak khat I ngah bek ding hi. Tua nung ciangin, I pilnate in hong haisak nawnlo in, I siamnate in zong hong maizumsak nawnlo dinga, I gualzawhnate hangin mite lakah zukham ankham I bang nawn kei ding hi. Ei leh ei ki pahtawi siam ding kisama, ei leh ei I kipahtawi khial loh ding zong thupi mahmah hi.\nTu hun pen pil hun leh ki pahtawi hun hi a, ei hun lap lai khangnote in, I tung I nuai, I kim I paam, anai agamla deidan selo-in ki pahtawina le ki thapiak siamna tawh I lungsim, I ngaigsuhna le I nuntaknate no suak sak tawntung ni( e.g, My mother honoured me with a dinner party whenever I passed my exams, and that became a driving force for the next year. For that reason, I am what I am now, thanks be to God and to my deceased mother). Et in lawmsak ni. mainawt lungsim vom vinven/kinken ding hihang. Khantoh gimnamsak ding hihang. Mihingte-in social being i hih mah bangin, ahun luanzia tawh kizui a kipawl khawptheina leh sep khawmtheinate kisam mahmah hi. Nidang lai in, ton leh han, gal aih sa aihte kithupisak mahmah hi. Tu hun ciang ahih leh gal le sate zong bei ta hi. Gal man sa man te hun bei in, pawl man, lawm man in gual huai thei hun hi ta hi. Na khat peuhpeuh I sep ciang, vomlo nawk hun beita a, hi diamdiam a nasep hun, kipawl theih kipawlmawh a kipawl hun hi ta hi. Kei, nang, kopawl, nopawl cih hunte bei khin a, ei cih hun hita hi. Nidang lai in, ipu ipate in, khua khat peuh ah, zawl nanei uh hi. Zintun paai khaina in na kinei uh hi. Mihingte nuntakna sungah thu hoih la hoih a om mah bangin, thusia lasia zong om hi. An leh kiak bang in apo khawm akhang khawm ahi hi. .Ahoihte in asia kilangsaka, asiate in ahoih hong kilangsak hi. Lumbangsun a thalbang suanding i tuaidawngte lambang paakin, pattah siam ni (Ignatius Thang Sut Mung, M.A.).Diplomatic relationship is another story. - Tung sun ni leh tung solkha tawh kong et cim theilo, an bang i it mubang i ngaih, deihteng cinna Zogam Tuunnu kiang sulhei kik ni! Ngalliam vontawi, Zosuantate, upna sung ah Abraham suanthakte, lung kihual in, ngahna sang in piak khiatna thupi zaw hi (Acts 20:35) cih bulphuh in, khutkhat tawi khekhat khai bang maapangkhawm diamdiam ni. Sum leh paai leitung nate tampi aneite a hau hi lo in, sum lei paai neisate tampipi a pia khia zote a hau hi zaw hi cih phawk siam ni. Pasian hong piak, vantung thupha, leitung thupha te tawh i Zomi, i Zogam, i Zolai, i Zongeinate tawi sang in, keem siam, giabang zunsiam dih ni!\nKhangluite ii lungsim puakzia a huampi a i et ciang in, ki-itna, kithutuahna, kihuaina, thukhualna, kihehpihna, kihuhnopna leh kipumkhatnate a nuntaknate uh ah na nosuahsak, na paklunsak mahmah uh hi. I pu i pate' nuntakna, a paunak, a lakaamte leh azat ngeinate sung ah, lungdamna thu leh nuntakna Pasianthu laigilte a na om gige ahihlam phawk ni. Nuntakna Pasian kammalte amaute nuntakna sung ah akip akho in na om khin a, aciintuiguh sungah zong nateng khin ta hi. Tua ahih manin, i pu i pate-in, ngeina hoih, ngeina picingte tawh nanungta uh ahih man un, minam picingte a hi uh hi. Tua ahih manin, ei khangthakte in zong, minam picing, athahat, agualzo, thupha ngah le akhangto minam i suah theih nadingin ei Zomite mahmah lung kihual a, i kithutuah photphot ding kisam masapen hi. Tuhun khangthakte in i gam i lei le i minam bup mailam kalsuan zia ding tawh kisai mailam saupi enkawmin kalsuan ding le muhkholh ding kisam hi. Akipawlkhawm theilo phadiak minamte i hih sesena telsiam in, tu laitak i dinmun pan thasanin minam veina lungsim thak nei dih ni. Tua ciang bekin thupha ngah minam, agualzo minam le akhangto minam i suakzo pan ding hi. Tua hi-in Zomi Tapidawte i dinmun pan kalkhat suanto lai-in Pasian' deihna ahi Lai Siangtho bangin i nuntak kei mawk leh a khangto minam kisuak theilo ding hi.\n“Zomite in Vaphual lim deih mahmah napi hangin,Vaphual lungtang ih nei zo nai kei hi". (Rev. Dr. Cin Do Kham).\n“Zomite-in Degree ngah ding ih thupi sak a, pilna ih ngah nading ih thupi sak nai kei hi." (Rev. Dr. Do Suan Mung).\n“Zomite akipilsak a tam hang, a pil taktak tam nai lo hi" (Me).\n“Hauhna pen pilna in makaih hen la, pilna pen Pasian zahtakna ah ki bulh ta hen."\n(Rev. Dr. Do Sian Thang).\nTua banah i phawk mahmah ding thu bulpi khat in bang hiam cih leh upna le pilna tawh i minam i lamsang ding, nambat khat in koih ni. Bang hang hiam cih leh mi haite leh sum leh paai leh khantona, om khawm theilo, tawnkhawm theilo hi. I leitung pumpi ading thupha i san theih nadingin i mimal mahmahin cihtakna le thumanna lamah hanciam sawm phot ni. I sepna khat peuhpeuh ah thumanin hanciam ni. Adiakdiakin khangnote in ngimna kician nei-in i gam le i minam ading akimang thei ding nasep sep sawm ni. Singphung dang lo, pianpih laizom, tun sung khat piang, Ciimnuai vontawi, tun leh zua ciin leh tuaite, i gam i lei, imi isa gia bang zun siam ni. Sianmang sinthu nau bang san siam in, Sian mang von tawi i To Zeisu naubang pawm siam leng, i lei nun khua en in lawm ding, thang van sausiang tuang i tun dong lungdeih teng libang cing ding... Tua hi-in i minam khantoh nading thusimte ahi, upna, pilna, kipumkhatna, thumanna le cihtakna, khat le khat kihuh/kipanpihna-te ah hanciam sawm mahmah le'ng akhangto le thupha ngah Zo minamte i suak pan ding hi. Tua ahih man in, i ngeinate, anungta Pasian kammal tawh phungvuh leng, minam picingte i hih banah, Christian picingte i hi sawnsawn lai ding a, thupha ngah minamte i hi pah ding hi. Gal kizo nawnlo: Nidang lai-in i galte pen a gamla pipan hong pai uh a hih manin, ei kithawi man, kigingkhol man, ki galging man i hih man leh i gal panna hong theilo man un, gal kizo hi. Tu hun ciang in, mun khempeuh ah gal lian/neu kinei ciat hi. Tu hun i galte pen, gamlapi pan hong pai nawnlo in ei tawh an nekhawm, tui dawn khawm, hong it ding a i ngaihsut i lawm leh i gual, i naseppihte sungpan gal hong piang ahih man in, gal i zawh ding baih nawn lo hi. Gal a kilelh den hun hi ta mai hi. Tua ban ah, ni dang lai in, tualgal naki kita mahmah hi. Tu in a hih leh tua sang a, a suuk zaw sunggal hong piang ta hi. Lasiam Sai Thi Saai in, "Vantung pan hong kia guah mal leh leitung ah a kituung phimdawn a kisuk khak ding a hamsat mah bang in, mihinga pianding ding baih lo hi", na ci hi. A hih hang, thu tuamtuam la tuamtuam hang in, numei pawlkhat te in a sung a lai a om nau pen a deihlo uh tek, a suak ma in zatui zang in, a nuntakna laksak ziau or that ziau thei lel uh hi. Tua a hih man in, naubu sung pen tualgal pianna leh hankhuk sung hong suak ta hi. Ngaihsun thei leng khasiat huai mahmah hi, mulkim huai, ci zek huai mahmah hi. Tua a hih man in, ih nuntakna ah, khamuanna leh lung nopna om nawn pha lo hi. Lung len huai mahmah hi. Alleluai, praise the Lord, gumna ngah khin zo ing, i ci gam lai lai diam? Ngaihsut huai mahmah hi. Tua a hih man in, nisim naisim i Christian nuntakna ah, leitung ci leh sa, leh dawi mangpa tawh gal a kido do i hih man in, Pasian galvante zat siam ding kisam mahmah hi. ...(SK. Gin Khan Pau, President – KZBA). India kumpi Gandhi in, "I kim i pam a om singkung lopate pen a nei taktak ahi, tu laitaka naungekte' tungah ni khat ni ciang i piak dingin a cing a kemte i hi hi", na ci hi. A gamsungte ah zong, "singkung lopate na kep leh amau in zong na hong kem ding hi", na ci lai uh. Tua ban ah, Siapi Rev. Do Sian Thang in, "Zomite i pianthak taktak ciangin singkung-lopa, singtum suangtuumte i it taktak thei pan ding hi", hong cihna phawh siam ni, Bang hang hiam cih le Pasian bawlsa na khempeuh i it theih ciang bekin, Pasian zong a it taktakte i hi zo pan ding hi. Pasian bawlsa mihing, ganhing, singkung lopate ih zatak thei kei a ih zat siamthei kei leh Pasian hong gup khiatna thupha zong manpha ih sathei kei ding hi (if you do not respect the creation of God you will not appreciate alsp the redemption of Christ. Our environment is destroy by egoism, and it will be redeemed by selfless love of God and neighbour). Professor James Withey of Notre Dame in, "Nang in midangte i kim leh pam na hi hi" (Quoted by Edward Fisher in Nostre Dame Magazine, summer 1988, 77) hong ci hi. Tua ahih manin, eite in zong, inn veng hoih, lo veng hoih, khualzin tek, mite ton pi nopte, mi muan misuan, mi etteh thei, mi pangbeltheihte i hih nading in han ciam ni. Ih phawk ding khat ah, mipi phat tuam nading a kipiak khiatna in, Christiante thu bulphukpi khat ahi hi. Tu in, Pasian hong sawl kim leh pam cin nading te ah picing tak a i hih zawh na ding in, 1979 kum a, a lian bel Siampipa in, kim leh pam kem te' lutang, amakaih ding a aciapteh St Francis of Assi i kim leh pam a it ziat leh a kep ziat te phawk ni (Cf. Apostolic Letter Inter Sanctos: AAS 71, 1509f.). Ama in, ei Christian te etteh theih ding in, kim leh pam leh nuntakna nei khempeuh koi cih zahtak in kep siam ding cih pen anuntakna mahmah tawh hong lak khin hi. St. Francis in piansaksa nakhempeuh ahi, ganhing, singkung lopa, sang gampa ni, sang gamnu khapi, cih te'n Pasian a pahtawi ding leh aphat ding in hong hanthawn hi. A kiniamkhiat mahmah Francis Assi in, eite mang ngilh lo ding in teci hong pan na ah, Pasian tawh i kilemna hang in, kim leh pam na khempeuhte kep siam zaw na ding tha hong pia a, tua in eite lak ah zong ki-itna leh ki pumkhatna te hong nei sak hi cih thu hong tel sak hi. Topa sung ah kong it u leh naute, St. Francis i makaina tawh eite khat leh khat unau sanggam khat bang in ki-it diamdiam a, kim leh pam Pasian piansaksa na khempeuh tawh zong et lawm tak in, zak takna lian pi tawh kem siam in, leitung inn kuanpi khat bang a i nungtak zawh nading in, Topa in thupha hong pia den ta hen! Tua hi leh ei mihingte khempeuh in piansaksa na khempeuhte tawh, lung sim thak leh ngaihsutna thak tawh i ki zawm thei ding a, hong tung ding Pasian gam i malep ding hi (Cf. Is. 11:6-9). Siamsinte Awging: by Manglek, Zingsol Special Issue lom 11, Hawm 12, April 2010, back cover: Hong hilh un, a sinnuamte hi ungh. Lam honglak un, a zuinuamte hi ungh. Hong hanthawn un, lungsim thanemte hi ungh. Hong mapii un, khangto nuam ungh. Hong tai un, a khial theite hi ungh. Hong pantah un, a siam nuamte hi ungh. Hong it bawl un, na itna uh lunggulh ungh. Tha hongpia un, a thazawmte hi ungh. Hong kem un, lam a pialtheite hi ungh. Hong sam un, a baigsa-in om ungh. Hong sawl un, ong hanciam ding hi ungh. Hong huai un, ki pumkhatna lunggulh ungh. Hong lamsang un, na tanote hi ungh. Thu hong ngetsak un, thungetna kisam ungh. Hong panpih un, lungdam tawntung ding hi ungh. ( Me: Thupha hong pia un, ka daupai ding uh hi). "Itna…a kici-in…": by Zeelpi, Zingsol Special Issue lom 11, Hawm 12, April 2010, p 21: "Nang leh nang ki-it masa in. Tua ahih leh leitung in zong nang hong it ding hi". Mihing nuntakna in manpha mahmah hi. A mah leh a mah a ki-it siamte in, a hun nei sunsun metbawl thei hi. Sang naupang khat in a hun om lai-in lai limtakin sim leh, lai vuanpi hong tun ciang, lungnuamtakin phi thei bek thamlo gual tungtuangin a nunna hong kilam sang ding hi. I paallai nite kua mahin hong zatpih theilo hi. Ei mahmahin zangsiam kei leng, I nuntakna ni hong tum kuan ciang, lawm le gualte' thalawhsate eng in I om kha ding hi. Mi dangte I huh zo kei phial zongin, mi' huhna lamente I hihloh ding ut huai hi. Ei leh ei ki-it siam ni I cih ciang in, angsung thei ni cihna hi hetlo hi. Paunak Lai Siangtho sungah, "Bang mah na mawk beisak kei un", na ci hi. A hausa leh a pilsa a asuak mi tawm mahmah hi. Hauna le pilna, lungnopna le cidamna cihte pen Pasian tungpan a hun om lai-in a kithalawh ahi hi.Sum zatsiamte hau a, annbuuk kemsiamte'n, (an nek siamte'n) an khing hau uh hi. Sum neih zahzah zat tum sawm pahpah leng cik mahin ki haulo dingaa, an nei ta'ng ci-in ne gai, an val buak sawm pahpah leng, a sawtlo-in neihsa lamsa teng mit phial kalin hong bei mang ding hi. Pilna deih ten a hun om lai-in zong ni. Pilna neite-in midangte phattuamna piangsak ni. Neih le lam, I sum I paaite tawh ki panpih ciat ni. Khantohna lampi hong tangzai zaw ding hi. Tha le ngal tawh ki huh ciat ni. Thungetna tampi behlap ni. Tua hi leh, itna man tawh I ki-it thei pan ding hi. Sehnel gam ah…: by Zolianu, Zingsol Special Issue lom 11, Hawm 12, April 2010, p 9: Nunna simlei sehnelgam bang guai in, keu ta ci-in, lungkiatna I tuah ciang, tuisik phulna, tawlngakna liim in hong ngak hi cih phawk in. Khuamial mahmah zan lai takin, khuangbaite aw kiza zaw hi. Tua mah bangin haksa dongtuak in I om laitakin, Pasian aw nem kiza zaw hi. Sunni taang leh guahmalte in paak nam kim palhsak hi. A hih hang, zan kimlai-in a palh paak hoih mahmahte zong om veve hi. Lungzuang khuangai-in nangkia na om laitakin, Pasian phatna la tam nasa mun zaw dingaa, la dang khempeuh sang ngaih zaw ding hi. Lampi nuamlo natot khak hang, na kiim na paamah singkung lopa, paak nam tuamtuam palh lihleh uh aa, vasate'n zong lasa veve uh hi. Nuntakna sehnelgam ah nang guak na kawi vak ciang, hi thute phawk in. Bang tanvei Zomi hi ding? Dr. Dal Lian, Zolus Journal Number 12 - 2008, pp28,30, 32-34: Zomite paak banga hong palhkhiat hun uh om dinga sawtpi tak paak ding uh hi. Hun beisa sawtpi peka minthangsa tu huna kuama theih khaak nawn loh I hih sangun, a sawtlo-a thang ding I hih sese uh pen hamphat huai kasa hi. Zomite hun hong tun ding kaal ka ngaklah hi. Tua hun a hong tun theih nadingin pan laak theihna ciat tekah pan la dingin kong hansuah hi. Zo ngeinate kem ni: Ngeina I cih leh biakna I cih kibang lo napi biakna tung tawnin ngeina om hi (My version: Biakna leh ngeina tawn khawm hi). Tua ahih manin tanglai I Zongeina tampite pen I tanglai biakna tawh kizawi tawna om ahi hi. Ngeina a guakin a om thei kei a, biakna zong a guakin om thei lo hi. Ngeina I cih pen I nuntakpih ahi a, nisima I khawsak dan, I luheek dan, I kipi I kiten dan leh misite I kivui dan khawng ahi deu pen hi. Atunga I gente pen I upna, I biakna tung tawnin kisem hi. Dawi biakna tawh kizom I ngeinate Christian biakna tawh kizom ngeinate tawh I kheek kul ding hi. Ahi zongin ngeina I cih khempeuh biakna pana piang ahi kei hi. Tua ahih manin, Christian biakna I zuih mana I Zongeina teng paih ding cihna hipeuhmah lo hi. Pupa ngeina I zuih theih liai leh I kep thei liai teng kepcing ding, tulai hun leh biakna tawh kituak lote bangcih kheek ding cih ngaihsut ding ahi hi. Mangkang, mangvomte'n zong amau gam tek mah puah uh hi, it uh hi, angtanpih uh hi. Lainat mahmah uh hi. Mang ngilh cih thadah phawk mahmah uh ahih manun mite lakah gen thanuam mahmah uh hi. I tuntun na-ah I gam I lei phawk siam ni. Na tu na tate uh Zomi mah ahi den dingin na hih sawn un. Judahte a omna peuhpeuh uah Judahte mah hi uh a, Vaphual zong a omna peuhah Zo Vaphual mah va hi hi. Koikoi-ah om taleng Zoheisa paak pen Zoheisa ahih mah bangin, no zong koikoi-ah na om kha uh zongin Zomi mah hong hiden a, sum leh paai, pilna siamna leh neihsa lamsate tawh a gaal panin I Zogam hong phung vuh un, hong puah hong zuun siam un, ci-in Zogam min tawh kong thuum hi. Eimah in I pat kei leh kua'n hong patsak ding hiam? Zekai nai kei, a hun om lai, lap lai mahmah hang. Sul hei kik ni. Better late than never; Rome was not built in a day, cih paunaakte phawk siamin, lung duai takin maa pangkhawm ni. Zogam in mi citak kisam hi. A gam it ding mi kisam hi. Gam phattuam nadinga nakpi taka na a sem ding mi kisam hi. Azawng ahau, alian aneu, cih om lo-in mi khempeuh kisam hi. Tangval thahatte thagui thatang tawh hong pang ding uh a, pilna siamna leh sum leh paai nei te'n, a pilna a siamna uh leh a sum a paaite uh tawh kuhkal takin ma hong pang ding uh hi. Naupangte-in thumanna, sawlmanna leh thukhualna tawh gam ading bang ka sem thei ding hiam, bang ka hih thei ding hiam cih thu tawh hong pang ding uh hi. Zogam hong paallun ding hi. Nang lo-a a paal ding na deih hiam? Nang zong a paallun sakte lakah khat hi nuam lo na hiam? Zogam adingin hih bangin ka pang ngei, ka pang khin, ka pan laitak hi, na ci thei hiam? Kingiahsun pha in. Zomite'n Zogam I puah kei leh, hong puah sak dingin kuamah hong pai lo ding hi, cih phawkin a zuun dingin kipan ni. Mi minthangsa, gam minthangsate khempeuh in minthan nailo hun, minthan laitak hun leh minthan nawnlo hun na nei ciat uh hi. Zogam pen a koizawte ahi tam? A thang nailo, a thang pah tading, Zogam bangtan a thang diam cih pen Zomite tungah kinga hi. Zomite kithutuaka, khut khat tawi khe khat khai bang ahih lai teng, lung kituak taka na a sepkhop laiteng uh leh a gam uh a kepbit zawh laiteng uh, a thang ding uh hi. Zogam omlai siah Zomite om dinga, Zomite omlai siah a sunga teeng mite Zomi I hi den ding uh hi. I Zomi hihna pen puan banga silh theih, suah theih, gal leh sa om cianga lum leh phaw beka zatding hilo-a I ci I sa, I lungsim ngaihsutna khempeuh-ah Zomi I hih ding ahi hi. Tuma khang tampi peka kipan Zomi a om mah bangin tuzawh khang tampi bek hilo, I teenna sim leitung a omlai siah, Zomite a om ding uh a, zong a khangto ding uh hi., Mite tungah gual tungtuang ding leh a vaihawm zo ding in Tung Sianmang in, hong ompih, hong panpih in thupha hong pia tawn tung ta hen. Amen.\nMsgr. Zo Heisa\nItem Reviewed: Itna tawh pumkhat nasuah theih nading uh ka deih hi. ~ Bishop Felix Lian Khen Thang Description: Rating: 5 Reviewed By: Cinpu Zomi


url: =Mawhnei Mi Diktangte (Justification a zom) :: ZOMI DAILY\nposted on 23 December 2014 at 9:50 am Lomkholna: Article, Biakna, SuanghDal\nMawhnei mi diktangte (Both Just and Sinner)\nKhai leh sanggam nu le pa, Pasian in mimawh nang le kei midik ih tan theih nadingin koici bangin ih thu hong khen sak ding ahi hiam? Lai Siangtho ih sim ciangin Pasian in a Tapa Jesuh’ dikna tungtawn in thu ong khen sak khin zo hi, cih kimu thei hi. Lai Siangtho sungah hih a lian mahmah hotkhiatna thu don loin om lehang bangci bangin suahtakna ngah thei ding ih hi hiam? Na ci hi (Heb 2: 3). Topa’n na upna tawh thu ong khen ta hi. Ih up ding thu in, Jesuh ong sihna pen Pasian mai-ah mawhneite tangding a ong piak sak biakna hi. Khatvei biak a tawntunga kimang ding ahi hi. Dawimangpa tungah biakna dingin a sisan a taak sak hi loin Pasian hehna a dam sak ding eite’ tang\ndingin a sisan a va buakhia ahi hi (Atoning death to God, not to Satan). Eite tang dingin thukhamzuihna tawh a genbang lo zuihna pen a nuntak hun kim 33 sung khempeuh ong piak sak hi. Eite’ tang dingin a kisam thuakna gen banna khat zong om loin ong thuak sak khin zo hi. Hih bangin tangmi Jesuh Khrih in dikna ih ngah theih nadingin a genbanglo zuihna (active obedience) le a genbanglo a thuakna (passive obedience) tawh Pasian thukhenna (the penalty) hong na thuak sak khin zo ahi hi. Jesuh Khrih pen eite’ kilawmna hi. Pasian in eite’ tangdingin Jesuh Khrih ong piakna tawh thu ong khen sak khin zo hi. Jesuh Khrih pen tangmi in a nei peuhmah upna tawh nungta ding uh hi. Tua upna hangin Jesuh’ zuih, Jesuh’ thuak, Jesuh’ thumanna le a dikna pen eite’ zuih eite’ thuak, eite’ thumanna le eite’ dikna bangin Pasian in ong ciamteh hi.\nHih diktanna pen a kingah (imputed) hi beka, a kisuak (infused) hi lo hi. Imputation pen kibawlna cih ding hi a, infusion pen suahsakna cih ding hi. Eite pen midik dingin hong kibawl hi a, midik a suak kihi lo hi. Imputation cih pen khat hanga diktang cihna hi. Tangmi khat hangin midikin hong kiciamteh, tua tangmi pa’ hangin Pasian tawh hong kipawl sak thei cihna hi. Khat hanga suahtakna nam hi. Paul in Philimon tungah Onesimas adingin hih bangin na thum sak hi. Nang tungah ong khialh a, leiba thangba hong neih leh zong keima khialh, keima batin na seh in. Keimah Paul in ka hong loh ding hi (Philemon 18, 19), a cih mah bangin Khrih pen eite’ hong kitatkhiatna Thu, eite hong kilohsakna Thu, eite’ kilawmna, ih diktanna le midik a hong kisanna Tanpa Khrih ahi hi. Hih ih ngah Khrih dikna pen sepna hang tawh hi loin Pasian in midikin ahong sanna Thu khat hang ahi hi. Tua thu in Jesuh Khrih hi a, tua Jesuh pen Lungdamna Thu ahi hi. Lai siangtho sungah, Khrih tawh kiptakin kipawl khin ka hih manin Thukham zuihna tawh a kingah thei keima hanciamna tawh dik ngahna cihte ka nei nawn kei hi. Tu-in, Jesuh Khrih upna hangin Pasian in ahong piak diksakna pen upna siksan in ahong kipia ahi hi (Phil. 3: 9). Tua hi a, eite pen midik a suak pah hi lozawin midiktangte ih hi phot hi. Hih thu Lai Siangtho in diktanna thu na ci hi.\nEite diktan nadingin Pasian in Khrih pen mawhnei in bawl hi. Mawhneite’ tangmi dingin thumaan thutak tawh kituakin mawhna a lutungah kibuak hi. Ahi zongin Jesuh mawhnei mi suak lo hi. Tua kibawlna in tangmi tawh kisai kibawlna hi bek ahih manin Jesuh’ lungsim mawhnei mi suah lo hi. Mihingte’ tangdingin mawhlawhtawi dinmun ong lak sak hi bek hi. Tua thu hangin thu-ummite pen Jesuh sungah midikte ci-in Pasian in hong mu thei pan hi. Thu-ummite’ dikna pen dinmun tawh kisai dikna hi-in diktang mi kihi beka, midik Jesuh Khrih a kisuak hi lo hi. Pasian in dik hi ci-a a ciaptehte pen a sepna le a thalawhnate hang hi loin Pasian in a Tapa Khrih tungtawn a thu ong khensakna hang hi zaw hi. Mawhna tawh kisai ah thukhen nadingin a kizang Khrih sih ngamna pen mawhnei mite’ sih ngamna tawh kibang lo hi. Mawhnei mite’ sih ngamna pen sihloh phamawh sih ngamna hi bek hi. Jesuh Khrih ong sihna thu a nial zo ding sih ngamna om lo hi. Dikna pen Khrih sungah upna tawh ih ngah hi bek hi. Upna pen dikna ih ngah theih nadingin Pasian zat van khat tawh a kibang ahi hi. Faith is the instrumentality in obtaining this righteousness.\nNgaihsut dingin a kisam thu in, a dang khat’ dikna pen a ummipa adingin kisan sak hi. Mite’ mawhna Khrih tungah kibuakin mawhlawh tawi hi. Tua mawhlawhtawina in Khrih pen mawhnei mi a suak sak hi ngei lo hi. Khrih in eite’ tang dingin Singlamteh tungah a thuak ahi hi. Tangmi nasep tawh kisai ah dinmun kilaihna piang hi. Midik pa in thuak a, migilopa suakta hi. Tangmi ahih kei leh Palai nasep a kici tua mawhlawhtawi nasep ong sep manin Jesuh in mawhna daantatna thuaka, migilo nang le kei in diktanna ih ngah lawh mikmek hi. Midik Khrih hoihna le dikna pen a ummipa/nu tungah kibuak hi, kisilh sak hi. Midik in kibawl hi. Hih diktanna pen suahna tawh hi loin Khrih dikna upna tawh a ngah dingin hong kibawl ahi hi. Tua pen thu-ummite’ dinmun ahi hi. Dinmun tawh kisai in, a tawmzaw tamzaw a ngah, a nei tuam ih om kei hi. Dinmun tawh kisai in za ah za a kibangin ih ngah a, sepna le thalawhna, hoih kisakzawkna, siangtho kisakzawknate hangin kiam ngei loin khang ngei lo hi. Ih vekpi in ih ngah dikna pen diktanna hi a, tangmi hong sepsak Khrih tung bekah kinga hi. Eite pen mawhnei midik tangte ih hi hi. Luther in “simul Justus et peccator” na ci hi. (Both just and sinner).\nPrevious: Tulaai Leitung Thuthang Tuamtuam Updates Dec 22, 2014\nNext: A thupi mahmah “Hihna” (True Identity)


url: =Kumpi Masate 7 | Siantongluan.net\nKumpi Masate 7\nKumpi Masate 7 |\nSolomon in ama inn ding zong kum sawmlethum sung lamin a inn buppi a zo hi.\nAmah in Lebanon Tulak Inn a kici khat a lam hi. A sauna pi zalesawmnga hi a, a zaina pi sawmsagihlenga hi-in, a sanna pi sawmlilenga hi a, taamtak khuampi gual thum tungah taamtak innkam kikhungin tua tungah a kilam ahi hi.\nGual khatah sawmlenga a om khuampi sawmlilenga tunga kilam inndei tung san teng taamtak sing tawh kituam hi.\nA pang kawmte gel tungah tawlet gual thum tuak om a, a tawlet gual thumte khatlekhat kitang hi.\nA kongkhakte leh a tawlet khempeuhte a pang kikim kiu li nei vive hi a, a gual thumin tawlet khatlekhat kitang dimdiam hi.\nTua ciangin amah in Khuampi Innpi a kici khat lam hi. A sauna pi sawmsagihlenga hi a, a zaina pi sawmlilenga ahi hi. A mailamah khuampite a nei innlim om a, tua khuampite tungah a tungkhuhna khat om hi.\nTua ciangin amah in a thukhenna ding mun Thukhenna Innpi ahi Kumpi Tokhom Innpi a kici khat lam a, a sual panin a innsun ciangdong taamtak sing kizang hi.\nKumpi Tokhom Innpi nunglamah ama tenna ding inn zong tua mah bangin a kilam ahi hi. Solomon in zi-a a lak Faro tanu-a dingin hih innpi tawh a kibang inn dang khat zong a lam hi.\nHihte khempeuh, a bulpi nangawn-a kipan a khum dong, leh Topa biakinn tual-a kipan tual lianpi dongin, limtakin tehin, a kitan, a nung leh a mai suangatna tawh a ki-at a manpha suangte tawh a kibawl ahi hi.\nA bulpi pen a manpha suang, suang lian, pawlkhat pi sawmlenih, pawlkhat pi sawmlenga a pha suangte ahi hi.\nTuate tungate pen limtakin tehin a kitan a manpha suang, leh taamtak sing ahi hi.\nTual lianpi in a kimkotah a kiseek suang gual thum simin taamtak sing gual khat nei hi. Tua mah bangin Topa biakinn tual sungnung leh innlim in zong a nei hi.\nTua ciangin Kumpi Solomon in mi sawlin Taia khua-a om Huram samsak hi.\nAmah pen Naftali minam meigongnu tapa hi a, ama pa pen Taia khuami sumngo seek na a sempa ahi hi. Amah in sumngo tawh na khat peuhpeuh hihna dingin pilna, theihna, siamna a nei ahi hi. Kumpi Solomon kiangah amah hong pai-in ama na khempeuh a sem hi.\nAmah in sumngo khuampi nih sung hi. Khuampi khat a sauna pi sawmnihlesagih hi a, a khuam pum kimkot pi sawmlegiat pha hi. A sung hawm a, a sahna zung li ahi hi. A khuam nihna zong tua mah tawh kibang hi.\nKhuampite tungah a bulh dingin amah in a kisung sumngo khuamluzepna nih zong a bawl hi. Khuamluzepna khat a sauna pi sagih leh alang hi a, adang khat khuamluzepna a sauna tua zah mah ahi hi.\nTua ciangin amah in khuampite lu dawna khuamluzepna-a dingin khainiang a kihuiheek tawh a kibawl ngen banga kikalh simsiam nih a bawl hi. Ngen khat pen khuamluzepna khat-a ding hi a, a ngen dang khat pen khuamluzepna adang khat-a ding ahi hi.\nTua mah bangin amah in mang kawlsing gahte a bawl hi. Khuampi lu dawna om khuamluzepna tuamna dingin ngen tawh kibangin a bawl tung kimkotah gual nih bawl a, a khuamluzepna dang khat zong tua mah bangin a bawl hi.\nTua ciangin innlim-a om khuampi dawnah a om khuamluzepnate pi guk pha a, tuate tungah unok pak a kibawlte om hi.\nA khuamluzepnate pen a khuampi nihte tung leh ngen tawh kibanga kibawl gei-a a om a bem a dawk tungah om hi. A kimkotah gual nihin mang kawlsing gah za nih om a, a khuamluzepna dang khatah zong tua bangmah ahi hi.\nAmah in biakinn innlimah khuampite a phut hi. Leitaw lamah a khuam khat phutin a min Jakhin phuak a, leilu lamah a khuam dang khat phutin a min Boaz a phuak hi.\nA khuampite dawnah unok pak a kibawl om hi. Tua bangin khuampite a bawl a man khin hi.\nTua ciangin amah in a kisung tuikuangpi a bawl hi. Tua tuikuang a bem hi a, a gei khat pan a gei khat pi sawmlenga pha-in, pi sagih leh alang thuk a, a kimkot pi sawmlilenga a pha hi.\nA geivial nuai pi sawmlilenga sung, tuikuangpi kimkotin um gahte kibawl hi. Tua um gahte gual nihin om a, a tuikuangpi a kisunin kisung khawm pah hi.\nBawngtal sawmlenihte tungah tua tuikuangpi kinga a, thum leilu lam nga a, thum nitumna lam nga-in, thum leitaw lam nga a, thum nisuahna lam a nga hi. Tuate tungah a tuikuangpi kikoih a, a nunglam uh a sunglamah om hi.\nA tuikuang sahna khutpeekmai cia ahi hi. A geivial pen unok pak tawh a kibang hai geivial bangin kibawl hi. Tua sungah tui tambong tul li bang ta thei hi.\nAmah in sumngo kibawl tuikuang a kingakna sawm zong a bawl hi. Tua a bawlte pi guk sau, pi guk zai, pi li leh alang sang hi.\nTua a kingaknate hih bangin kibawl hi: Tuate in a khawkte nei-in, tua a khawkte a kungah kibulh a,\ntua ciangin a kungah a kibulh a khawkte tungah humpinelkaite, bawngtalte, leh kherub-te om hi. Tua kungte tung, humpinelkaite leh bawngtalte tung leh nuai-ah a sawi-in a kikalh limliam om hi.\nTua thamloin tua ngaknate in sumngo tawh a kibawl leengpeite leh leengpei zawlte nei ciat a, a kiu lite-ah tuikuangpi nannate om hi. Tua nannate a kisung hi a, a pang ciatah pakkual om hi.\nA gong pen a kingakna pan pi khat leh alang sangto hi. A gong pen kingakna a kibawl bangin bem a, pi nih leh letmat thum thuk hi. A gongah lim kigelhte om hi. A khawkte in sikli nei a, bemlo hi.\nA leengpei lite pen a khawkte nuai-ah om hi. Leengpei zawlte a kingakna tawh sakhat mah hi a, leengpei a sanna pi nih leh letmat thum ahi hi.\nA peite pen sakol leengpei bangin kibawl hi; a pei zawl, a peikual, a peikalhna, leh a kalhna bulte khempeuh a kisung ahi hi.\nA kingaknate kiu ciatah a nanna li om ciat a, tua a nannate a ngakna tawh sakhat ahi hi.\nTua ciangin a ngakna dawnah letmat kua a sang vial bem khat om hi. A ngakna dawnah a kipsaknate leh a khawkte pen a ngakna tawh sakhat ahi hi.\nTua ciangin a kipsaknate leh a khawkte tungah a mun awng zah ciat tawh kizui-in amah in kherub-te, humpinelkaite, leh nisuh kungte gelhin a kimkotah pakkual a bawl hi.\nTu-a bangin amah in a kingakna sawm bawl hi. A vekpi-in a kibangin kisungin, a liatna leh a pianlim a kibang ahi hi.\nTua ciangin amah in sumngo tuikuang sawm bawl hi. Tuikuang khatah tui tambong sawmgiat bang ta-in, tuikuang vangsung pi guk ciat pha a, a kingakna sawmte-a dingin tuikuang khat ciat om hi.\nTua ciangin amah in tua a kingaknate, biakinn leitaw lamah nga, leilu lamah nga a koih hi. Tua ciangin biakinn khang nisuahna lam kiu-ah tuikuangpi a koih hi.\nHuram in beelte, kawbiate, leh kuangte zong a bawl hi. Tua ahih ciangin Huram in Kumpi Solomon-a dingin Topa biakinn-a ding nasep khempeuh a zo hi.\nKhuampi nihte, khuampite dawnah a om khuamluzepna kuak nihte, leh khuampite dawnah a om khuamluzepna kuak nihte tuamna ding ngen tawh a kibanga kibawl nihte;\nkhuampite tungah a om khuamluzepna nihte a tuam dingin ngen tawh a kibanga kibawl khat-a dingin mang kawlsing gah gual nih ahi, ngen tawh a kibanga kibawl nih-a dingin mang kawlsing gah za lite;\na kingakna sawmte, leh a kingaknate tungah a om tuikuang sawmte;\ntuikuangpi khat, leh tuikuangpi nuai-ah a om bawngtal sawmlenihte ahi hi.\nTu-in beelte, kawbiate, leh kuangte, Huram in Kumpi Solomon-a dingin a bawl, Topa biakinn sungah a om nazatte khempeuh a tee sumngo tawh a kibawl ahi hi.\nJordan zanglei, Sukkoth leh Zarethan kikal beel lei-ah kumpipa in tua nate sungsak hi.\nTamlua ahih manin Solomon in hih nate khempeuh tawiteh zolo hi; sumngo gik zah kitheilo hi.\nTua ahih ciangin Topa biakinn sunga om nazat khempeuh Solomon in bawl hi. Kham biakna tau, Ompihna Anlum-a dingin kham sabuai,\nbiakinn sungnung mai, leitaw lampangah nga omin, leilu lampangah nga a om kham citak meivakkhuamte; kham tawh a kibawl pakte, meivakte, leh taitehte;\npaknamtui-a dingin haite, taitehte, kuangte, pakante, leh kham citak vutluahna; leh siangtho pen mun biakinn sung tawngnung kongkhakte leh biakinn sung kongkhakte-a dingin kham bilte ahi hi.\nTua ahih ciangin Kumpi Solomon in Topa biakinn a hih nasep khempeuh kizo hi. Tua ciangin Solomon in a pa David apsa nate, ngun, kham, leh nazatte paipihin Topa biakinn sung vankoihna-ah tuate a koih hi.\nTedim Lai Siangtho / Laibu: Kumpi Masate 7


url: =Mipilte le Ama aksi ~ Thang Shalom :: ZOMI DAILY\nposted on 24 December 2018 at 8:27 am Lomkholna: Article, Christmas\nMipilte le Ama aksi Matthew 2:1-2 ~ Thang Shalom\nHih ka laigelh in, Thuciam Lui sungah a kigenkholte a tangtunna le hih mipilte kua hiding uh a, ama aksi cihte a deihna tangthu dapphahin kong gelh ahi hi.\n1. Lai Siangtho sungah mipilte kuate hiam?\nMipilte (Magi) bangzah pha hiam cih Lai Siangtho in a gencian lian loh hangin, letsong 3 pha ahih manin mipil thum hiding hi ki ci hi (Mt 2:11). Lai Siangtho lam pilna a nei mi pawlkhat in mipilte pen hi bangin nagen uh hi; Tanglai Persia panin kumpite ahih kei leh Babylon Kumipite, le Aksi lam pilna nei mite hiding hi ci uh hi. Matthew in a minte uh gelh lo ahih manin a telsiam haksa tawh kibang phial mah leh, Matthew in tangthu siksanin Zeisu’ khanggui sutna cihte a kipan tangthu bulphuh phadeuh ahih manin Matthew gelh hun lai-in mipilte a kicih ciangin Lai Siangtho Lui hun lai a kipan, a kithei mahmah mipil cihna a ngah pawlkhat om hi kha dingin ka um hi.\nA. Mipilte cih a kimuh masakna\nPian 41:8 sungah, kumpi Pharoah in a mang (dream) a khiatna a gen dingin mipilte na sam a, tua sungah; “Egypt gam panin mitphial siam khempeuh le mipil khempeuh” cih ki mu hi. Pai 7:10-11 sungah, Moses le Aaron in ciangkhut gulpi a suaksak ciangin, Kumpi Pharoah in nalamdang a bawl dingin; “a mipilte, Aisan siamte, le Egypt mitphial siamte zong bawlsak hi.” Lai Siangtho tangthu sungah mipilte, mitphial siamte, le aisan siamte kigelhkhawm den pian hi. Tua hih manin Matthew in mipilte e genna-ah hih a tung a, tangthute siksan hi kha ding hi. Ahih hangin (Pai 36:1, 4) mipil a cihte tawmcik khat kilamdang hi; “biakbuk sungah nasep khat peuhpeuh sepzia ding a thei, TOPA in siamna le lungsim pilna a guat mite “mipil” ci hi.”\nTOPA in pilna a piak ama biakbuk sungah nasepzia ding a thei mite ci hi. Hih munah mipilte cih pen mundang a te tawh kibang lo deuh hi. Tua hun lai-in kuate hiding hiam? Esther 1:13 sungah, “Kumpipa in gamsung thukhunpi lam pilna nei (upadi siam) mite le biakna lam pilna nei thuthei mite (hih hun lai-in kumpi lamte, kamsangte, le siampite hiding hi) khempeuh thu a dot pen kumpite ngeina ci hi. Hih munah upadi siamte (politicians) le biakna lam pilna nei (hih hun lai, siampite) pen mipil na ci leuleu hi. A tawpna-ah Daniel 5:15 sungah, kumpipa thudot ahi; “upadi siamte, biakbuk sung nasem biakna lamah pilna nei mite, le miphial siamte cih hih nam thum teng tonkhawmin kigelhkhawm kik leuleu hi.\nTua hi-a, hih mipilte (Magi) kuate hiding hiam cihleh G.Delling (TDNT) sungah, a laigelh kawkmuh a, “(1). Persia Siampi namte, (2) pil tungtuangin vangliatna (king-power) zong a neite, (3), mitphial siamte, le (4) Zuau gen mi (Kumpi Herod in ken zong bia nuam ing ci-in mipilte na khembawl ahih manin Kumpi zong a gennopna hi). Hih mipilte sungah Pasian a um lo Gentle mite zong kihel cih pen kimu thei hi. Pasian in minam, biakna tuam, le amah a sam mite honkhia hi cih ki mu hi (Rom 10:13; Sawl 2:21).\nPasian in ama aksi zui-in leitungah biakna lamah pilna neite, kumpi lamah upadi siamte, le mitphial le van nuaipi lam tawh kisai pilna nei mite in Zeisu a bia dingin paisak a, leitungah a pil pen, a siam pen, le a hau pente in zong biak dingin a kilawm pen Topa Zeisu bek mah hi cih hong musak hi. Hih mipilte pen Zeisu a bia thu um masa Gentile mite hong suak uh hi. Isai 60:3, Nangma khuavak sungah Gentile mite hong pai ding uh a, ka gensa bangin minamdang Gentile cih pen mipilte hiding uh hi; nangma vangtaankhiatna sungah kumpite hong pai ding uh hi; mipilte sungah kumpite zong kihel cih ka gensa ahi hi. Tua hi-a hotkhiatna pen Jews mite bek hi loin Gentile mite, leitung mi khempeuh a’ ding ahihna ama aksi a zui mite tungtawnin hong tangtung hi.\nB. Ama Aksi (His Star) Matt 2:2\nMoses hun lai pek panin Pasian in Balaam a muhsak Messiah-Zeisu ong piankhiat zia ding kamsangin nagenkhol khin a, hih Magi-mipilte in na thei gige uh hiding hi; “Jacob sung panin aksi khat hong suakkhia ding a, Israel sung panin ukzawhna a nei mi (star and scepter nkjv) hong piang ding hi (Gam 24:17).” Ukzawhna nei kumpi hong khangkhia ding cih a genna ahi hi.\nTua hi-a, Matthew in aksi pi ci ziau loin, “ama aksi” (his star) na ci tektek pah lian hi. A hang in, Lai Siangtho a um lo mite le Christian upna kip nei lo mite in, ‘Zeisu suah hun leh leitung a kipei zia zui-a aksi a paina lampi tawh kituak hiding hi ci hi,’ Michael Molnar. Tua bangin mipilte in a khualzin kawm vua a kituakkha hi loin Mt 2:2 ‘Jews mite kumpi pa ding ahi naungek koi-ah om hiam? Ama aksi … ka muh uh ciangin ong hi ung ci hi.’ Magi-mipilte nak lungdam mahmah uh hi ci lai hi (Mt 2:10).\nA bia ding ngiat khualzin khia ahi uh hi. Allison in, ‘hih aksi pen a makaih vantungmi hiding hi ci-a,’ D.A Carson in, ‘aksi ngeinate hi loin, mihingte sep theihloh a lamdang vanngliatna tawh a piang aksi mah hi,’ ci hi. Magi-mipilte in Thuciam Lui sung a Balaam genkholh thu na thei mahmah uh hi. Zeisu pen Jews mite kumpipa ci-in a min tawh a sam masa hih mipilte ahi uh hi. A thawhkik khit khawng ciang a Zeisu kumpi a kici pan hi lo hi. Tua hi-a, Magi-mipilte in Micah 5:2 a genna thu zong na thei mahmah uh hiding hi.\nTua ahih manin, mipil pente, misiam pente, mi hau le a vang lian kumpite in leitung mawhna a puakhia ding pen Topa Zeisu Kumpi ahih lam theician sitset uh ahih manun zahtakin na bia uh hi. Tuhun Christian tampi tak in, Israel mite in gumpa Messiah telkhialin ngakkhial uh hi cih thei gige napi-in eima upna, I biakpiakna, Pasian’ na I sepnate-ah I thahat semsem zawh loh pen ei zong Israel mite mah bangin I lungsim tawngah khamuanna taktak om nai lo hiam cihnop huai phial hi. A pil pen le a hai pen, a hau pen le a zawng pen, a lian pen le a neu pen, khuk khempeuh khukdinin leii khempeuh in a phat ding Zeisu kumpi bek taktak ahih manin I nuntakna pen hingtang a kipia a san theih biakpiakna-in a zat ding ahi hi (Rom 12:1). Min; Thang Shalom\nPrevious: Ka Nu itna leh thu suutlo-in suahni ka bawlzo diam?\nNext: GZA: Taang kona (Affirmation)


url: =President Trump ii “Travel Ban” khitzawh US gamsung ah Refugee mi 19 lutkik theita ~ ZD :: ZOMI DAILY\nposted on 16 February 2017 at 12:32 am UTC+9:30 Lomkholna: News, Refugee, Sawltak, USA\nTuesday nitaklam 8:45pm in USA, Tulsa International Airport ah Kawlgammi Refugee innkuan 2 gambel in lutkik theita cih Tulsa World pan kiza hi. Tuazawh asawtlo in Tulsa khuapi mahah Russia gampan inzong innkuan 4 tunbehding cihi. Tuani Tulsa khuapi atung Refugees tepen President Donald Trump in “Travel Ban” a tangko khiatzawh, US gamsung ah alut masa penpen Refugees te ahi uhhi.\nKawlgammi acihte uhpen namdang nahi hetlo in Zomi temah nahisawnsawn ahih manin lungdamhuai hi. Kawlgammi innkuan 2 acihte lakah innkuankhat pen kum 42 aphakhin Dim, Vung akici nupi khatleh atate numei 3 ahi uhhi. Innkuan adangkhat acih uhpen kum 72 aphakhin Thang Dim kici a, amahpen Dim, Vung ii anu ahihi. Akigawm in Kawlgammi 5 pha uhhi. (Tulsa aom Zomi te’n amin taktak telcian zawding uhhi)\nHihte innkuan pen US lengthei tading ci’n vanleng Ticket zong ki leisakkhin, Apartment zong kikawmkhin, Appointment akisamteng kibawlsakkhin himahleh President Trump in Executive Order letmat athuhkhitlian tawh kituak ahih manin, alending uh kipelhhiau hi.\nDim, Vung zong alending uh 2 veibang akipelh khitciangin dahmahmah a, US gamsung ah atungkhin asanggampa leh innkuanpih tetawh cikciang kakimu khamawk tammaw ci’n lungkham mahmah hi.\nAhi zongin Tuesday ni Tulsa International Airport panin apusuahkhiat uh, Terminal kongkhakpi akantan taktak uhciangin alungkhamna hongvengta in, nuamna khitui te hongphulkhia ziahziah hi.\nTuesday ni in US gamsung alutpen Kawlgammi 5 leh Russia mi 14 hi a, akigawm in Refugees mi 19 alutkik theita ahihi.\nUS gamsung ah Refugees te aluttheih nadingin abeisa kum sawtpipek akipan “Catholic Charities” te’n na naksep mahmah uhhi. Catholic Charities ahih keileh Catholic citpiak kipawlna te’n U.S. State Department tetawh vaihawmkhawm in asem uh hi a, tua tungtawn in leitung gamtuamtuam pan Refugees tampitak in US gamsung tunlawhkhin uhhi.\nHih Tuesday ni Tulsa atungthak Refugee tezong Catholic Charities te ii vaihawm sakna mahtawh US gamsung alutthei uh hi a, zumvai leh sumlehpaai akisamteng avaihawmsak banah vanlengtual ahzong a innkuahpih leh meltheihte tawh kithuahkhawm in vaidawn in napai khawmlai uhhi.\nTulsa Diocese sung aom Catholic Chartities ah Programs Director asem laitak ahi Deacon David Hamel in agenkhiatna ah minam biakna deidan cih omlo, koigam koigampan ahi zongin hongtungte ahuhding in kaki piakhia uhhi ci’n genkhia hi. Refugees te adingin Housing, Transportation, Health Screenings, School Enrollment, Cultrural Orientation cihbangin akisam bangbang Catholic Charities panin ka panpih uh cihi.\n19 Refugees from Burma & Russia arrive in Tulsa, USA\nFriday ni cianginzong Burmese Refugees mi 9 Tulsa ah hong tunbeh laiding uh ci’n Deacon David Hamel in genkhia hi. ZD Sawltak #zomidaily\nPrevious: Luxembourg gamah meileng kiphukha, mi 1 si, 2 liam ~ ZD\nNext: Russia leh India in 5th Generation Fighter bawlkhawm sawm ~ TK Lian


url: =Zomite’ kisap mahmah kammal “Sorry mahmah ei maw” ~ Khup Khen Thang :: ZOMI DAILY\nposted on 29 April 2020 at 8:09 pm Lomkholna: Article, Khupkhenthang\n(Na hihtheih na-hoih khempeuh, na hihtheihzah mi khempeuh tungah, na hihtheihna lampi khempeuh tawh, na hihtheih nam khempeuh zangin, na hihtheihna mun khempeuh le na hihtheihna hun khempeuh ah na hihtheih laiteng hih in.) John Wesley\nMihing’ nuntakna ah kikhelna khat a omlohin khantohna le manawtna om theilo hi. Khantohna le mailam ma i nawt theih nadingin kikhelna kisamden hi. Mimal nuntakna ah ahi zongin, gamvai nasepna tuamtuamte ah ahi zongin, biakna pawlpi makaihna tuamtuamte ah ahi zongin, nisim nuntak khuasakna ah ahi zongin, company adingin nasepna , innkuan sung kimakaihna cihte ah khantohna a om theih nadingin a hoih lamah kikhelna kisam hamtang hi. Nupa kikhente a kilemkik theih nadingin a vaihawm mipilte’ genna ah, nupa kilemlo le innkuan kilemlote’ kilemkik nadingin lampi tuamtuam om hi.\nKhatlekhat hun kipiakding, nidang a kingaih cilin a lungsimte uh sung nosuaksak kik gen ding, khat ii hoihnate kigen ciat ding cih danin lam tuamtuam tawh kinaikik ki-itkik sak thei a ki-itna uh ki no suaksakkik thei zel hi, ahih hangin a tawntungin tua dan nam tawh kilemkikna kikhelna ngah nading pen haksa le kipzo taktak lo hi. A lungdamhuai ah, na khempeuh a kilemkiksak zo khat om gige a, tua in ahihleh amau kicinlahna amau khialhna ciat ah amau le amau kipulak-a, kiniamkhaitna bulphuhin “Sorry ei, khial kha ing” cih kammal in kilemkikna taktak tun zo pan hi, na ci uh hi.\nTangthu panin Pilna\n2019 kum 1st September ni in, Poland gam ah galpi nihna kipatna thu le galpi hangin a site phawkna hunpi khat kibawl a, tua hun ah Germany te President Frank-Walter Steinmier in,“Galpi hangin supna beina a tuak khempeuh tungah mawhmaina kong ngen uh hi. Ka gamta khial mahmah uh a, ko hangin sihna manna a tuak khempeuh tungah a tawntungin vaipuak ka neihna uh kong gen phapha nuam hi”, ci-in tuma kum 70 hun lai-in a gam makaite’ khialhna pen tuni dongin na thumthum lai, kum simin mawhmaina na gen den uh hi.\nGalpi khatna ahi zongin galpi nihna ah ahi zong a bulpi le a buaisakpi pen Germany gam ahi hi. A diakin galpi nihna hun sungin Germanyte’ tatsiatna le gamtatkhialhna pen tuni dongin a kigengen le leitung beidong phial a kimangngilh nawnlo ding thu ahi hi. A vallua in amau minam bek thupitsakna, minam dang khempeuh gal le sa bangin ngaihsun in amau’ ukna sunga om minam dangte, a nei a lamh ahi Jews mite millions 6 bang that mang uh hi.\nAmau nasem dingin a zat uh bangmah theilo mipi 12 millions bangin a nuntakna a beilawh dingin kiciamteh lai hi. Tuate pen galkapna hangin a si hi hetloin nasepna ah gentheih haksatna tuamtuam hangin a si uh ahi hi. Minam picingte ahih mah bangun a khialhna uh ah khial mahmah ung ci-in thum thei uh a, tua bangin a khialhnate pen a tate tute tung hilhin hih bangin a khialhkik nawnloh na dingin a sangte ah sinsak ngiat uh hi. Tua a picing lungsim puakzia in tuni in leitung ah gam hau pen khat na dinmun na tunzo pah hi.\nAmau mah bangin Japante in zong galpi nihna sungin a gamtat khialhnate uh ka kisik mahmah uh hi, ci-in a gam makaite un kumsim in gen den uh hi. Kam-a a gen bek uh hiloin a kisam bangin sum le pai , a pilna a siamnate uh na hawmkhia na piakhia uh hi. Tuni ciang dong zong, Kawlgam bangin Japante’ huhna le panpihna a ngah uh pen galpi nihna huhau le amau gamtatkhilhnate a kimaisak ding uh a deihna bulpi khat zong na hipah hi.\n2016 kum, June kha in European Union (EU) panin Britainte a pusuah theih nadingin vaihawmna na nei uh hi. EU sungah omsuak ding adeih le a deihlote nakpitakin kinawkna om hi. David Cameroon’ (tua hun aa Prime Minister) in EU ah omsuak dingin hanciam a, kong gualzawhpih ding hi ci-in a mipite kamciam pia hi. Ahih hangin mipi’ khensatna tungtawnin EU panin a pusuak dingin khensat uh hi. Tua ciangin David Cameroon in amah a dinpih a mipihte tungah, kei’ makaihna na hong panpihna uh ka lungdam hi.\nAhih hangin no deih bangin no deihna mun ah hong tun zolo kahihmanin ka kisuang mahmah hi. Gambup hong makai dingin zong kei pen kilawmpen nawnlo ka hihmanin gambup makai dinmun pan zong ka khawl ding hi, ci-in zong khawl takpi hi. A kamciam bangin tangtun pihlo ahih manin a mipite tungah zahtak takleh hoihtaki thum in makai a sepna pan khawl lel hi. Tua panin Britain gam in a maban uh nawt toto thei suak hi. MInam khangto minam picing i cihte’ pianzia le gamtatzia ahi hi.\nA Khangtolote’ Zia\nA gamla hetlo, Kawlgam khuahun zia ah muh theih ding tampi om hi. Suahtakna ngah cil lai-in gam makaite pen mipil misiam vive hi uh a, tua hun laitakin galkapte in gam gam makaite na zahtak mahmah uh hi. Ahih hangin makaite kikalah kikhenna le kitelkhialhna hong om ciangin a langnih tuakin khial kisa hetlo uh ahihmanin kikhenzaw phial uh hi. Makaite’ kikhenna in gambup thanem sak in, galkap makaite in zong gam makaite kihta nawnloin thuneihna teng suhkhiat ding haksa sa hetlo pah uh hi. Tua hangin Kawlgam pen tuni dongin hih dinmun ah a om hi, zong kici thei hi.\nTuni ciangcaing pen, galkap makaite in gen uhleh, gam le minam adingin a sem hi ung cih pen khahsuah hetloin gen den uh hi. Gam hung ding, galkap nasep a sem ding kimlai in gam uk nasep a sep uh pen khial kisa nai vetlo uh hi. A gamtatna, galkapte in gamvai nasepna ah a kihelna pen khial ung, kihel nawn kei nung, cih dan khat hong ci thei zen le pen Kawlgam’ mailam ding nak lungdamhuai ding hi ven. Khantohna a kipat nadingin kal lian mahmah a kal masa hi kha ding hi. Ahih hangin tuni ciang dong tua danin a gen ding galkap makai a om nailo suak phot hi.\nZomite’ Khantoh Nadingin\nA tunga tangthu tuamtuamte mah bangin, tangthu tungtawnin pilna in lak ding pen gentehna tampi tak om hi. Gengen ding hi leng bei zolo kha ding hi. Ahih hangin a khasiathuai mahmah ah, tua bangin a bei sa thute tungtawnin pilna in la in, ma nawtin kalsuan ding pen tulai Kawlgam makaite le Zomite’ adingin haksa mahmah lai hileh kilawm hi.\nBang hangin tua cithei kahiam cihleh, Zomite’ khangthak tangthute en leng a lungkimhuai zungzung dingin manawtna tam pha hetlo hi. Itna a bulphuh ding, itna thu a gen dingin a Pasian’ phuhsa Pawlpi tampi ah itna thu kigen loin angsung thu, a bawng bawng a behbeh khawngin kipawlin pawlpi panin taikhiatna le kikhenna tampi om hi. Zogam ah pawlpi mi a tampi pen ahi tuiphum pawlpi bang zong khenpi tampi kisuah uh hi. Tuiphum bek hiloin, Zomite’ makaih kipawlna pawlpi khempeuh phial pen kikhenna tawh a peng omlo phial zah dongin suksia hi.\nAhih hangin hih bangin a siahuai a khasiathuai dinmun pen Zogam ah khanlawhna a tun hun 1970 kum pawl pan kipanin tuni dongin om toto lai hi. Makaite in kei makaih khialhna, ko makaih siamlohna, ko kicinlahna hang hi, ko na khialhloh uh hangin amau dinmun telsiamin a mawhna uh kamaisak lahna hang hi, makaite thu ngai loin kei thu bek thusa in ka gamtat khialhna hang hi, sorry mahmah hi, aci pen kitawm mahmah lai hi. (Rev.Dr. Pau Khan En bek in ci ngei dingin ciamteh kha ing). Ko dinmun dik hi, amau khialhna hi cih bel kitam zak penpen hi. Ahih hangin khantoh nadingin a kisam penpen ah, sorry mahmah ei, aci ding tampi kisam zaw ciatciat hi.\nGam le minamvai kimakaihna ah zong a tunga gam thupite’ makaite etteh kawmin tuni ciangciang gamvai minam vai nasepnate ah hitaleh, mailam hun ah gam le minam hong makai dingte in neihloh a phamawh le ciin ding thu laigil khat om gige ahihna phawk huai mahmah hi. Gentehna, Zomite tuni ciangciang a kalsuannate ki-en kik dinguh hileh, gamvai le minam bup kalsuanna ah gen ding thu a lompi mah om to ta ding hi.\nNakpi takin hanciam mahmah taleh, gamvai nasepna ah sep ding zahin sep zawh lohna, sep ngam lohna, sep siam lohna, mipi tungah kamciam pawlkhatte pen makaite’ siamlohna ahihloh hangin vai tuamtuam hangin a tangtun zawhlohnate ah, lungsim siangtho taktawh hoihtakin gen khiat theih ding, sorry mahmah ei, hih pen nangah zo kei ung, tua kong kamciam uh pen a lem zolo ding suak hi, cih theih ding zong kisam mahmah ding hi.\nKisikna, mawhmai ngetna, khialhnate’ tungah thumna a om ciang bek in, mipi nautangte in thuman thutak muthei pan ding uh hi. Nu le pate in bangmah a theilo nailo a tate’ tungah a kisap nakleh hoihtakin thumin, kei/ko a khial hizaw ung, hih dan ding hizaw hi, va ci thei leng i ta i tute in thuman thutak a mu ding a thei ding hipan uh hi. Nu le pate tua i cih thei keileh i tate i tute a khuamuhna a mit uh a humsaksak tawh i kibang kha ding hi. Lungdam, Khup Lian Thang – Zomi Daily\nPrevious: Zomi bek Zomi bek ~ Khup Khan Thang\nNext: USA gam leh naupang kepbitna ~ Nu Sung